url: =Endik laikung pan – Agape Digest No.3 – Zomi Agape Church Inc\nEndik laikung pan – Agape Digest No.3\nZomi Agape Church Inc > Zomi Agape Church Blog > Agape Digest > AD03 > Endik laikung pan – Agape Digest No.3\nFebruary 21, 2022 by Super Admin AD03, Agape Digest, Endik pawl\nFebruary kha sungin ei adingin ni thupi thum om hi. Khat pen Zomi Nam Ni hi-a a dang khat pen Valentine’s Day hi-in a tawpna pen Presidential Day hi. Zomi Nam Ni pen 1948 February 20 ni, Zomi bup Falam khua ah mi 5000 va kikaikhawm-in a suakta mihing hihna (Freedom & Human rights) tawh kizui-in amau deih Dimukrisi ki-ukna telin, siahtung siahphei a kai ukpi ngeina tawh ki-ukna phiatsiang dingin kipumkhat-in i khensat Ni ahi hi. Eite ading mangngilh theih ding Ni hilo hi. Hi bang nite cikciang a om kik diam cih gen theih om nawn lo hi.\nA nihna Valentine’s Day hi. Pope in siadaw Valentine pen misiangtho a AD kum zalom 5 lai-in ciaptehin Feb 14 pen biakna pawi khatin kipsak hi. Hi mah leh, 1969 kum ciangin hih misiangtho Vanlentine pen a kua lian hiam cih kithei cian lo ahih manin biakna kalendar pan phiat khia kik uh hi. Ahi zongin leitung mun tuamtuam ah ki-it kingaihni-in kibawl kiciapteh lai hi. Eimite sungah khangno lamte bek in kithei kizang hi. Lawm kingaite’ Ni danin kituat hi. Malaysia ka om lai khatin ka sim khak news sungah Valentine Ni-in “No Panties” campaign kibawlin tua kum valentine ni-in lawm kingai numeite in a lawmpate uh a itna a lahna-in bombi sungten teng lo ding, cih ahi hi. A kisawk dan a lem a manlang ding a ci uh hizen hi. Itna pai khial cih ding hi.\nA tawpna pen tukha 21 hi-in Goerge Washington’ Suahni hi. I tenna igam makai masa penpa hi. A nunglam ciangin President khempeuh pahtawina ci leuleu uh hi. Gam hong makaih President khempeuh pahtawini cih ding hi. Etteh huai mipil makai vive ahih manin a tangthu uh kan a pilna lak ding ahi hi.\nA tunga nite pen abeisa huna mi thupite pahtawina vive hi. A pahtawi bek hilo-in phawkin amau tangthu kanin etteh thei ding cih deihna a ni thupi-in a kiciamteh ahi hi. Gualnopna ding ciang bek hilo-in tua tangthute pan pilna la-a mailam kalsuanzia ding theithei ding deihna ahi hi. Gam itna ding, khat le khat ki-itna ding, le hanciam nopna ding cih ngimna tawh phawkna kibawl “Ni” te ahi hi. George Santayana in “A beisa thu a ciamteh lote in a khialhngei mah khial ding hi” (Those who do not remember the past are condemned to repeat it.), ci hi. Leing tung thu hita leh, Upna thu ah hitaleh, tua dan mah hi. Minam vai ah, kha thu ah a beisa ikhialhnate i mangngilh khak leh, tuate mah i sem kik kha thei ding hi. Tua manin thangthu pen kan huai theih huai ciapteh huai hi.\nAD03, Agape Digest, Agape Digest 003


timestamp: atn

url: =Peter Niina 1 (2 Peter 1)\nLaithak A niina (The Second Letter from Peter)\nPeter Laithak a niina sia Tapidaw a suakciil mihonte ii sim tu in a ki at ahi hi. A thu bulphu in thuhilna maan ngawl a zangh pawlkhatte le tabang hil khialna pan, a piang paktatnate do kik natu ahi hi. Hi buaina nate a bo thei natu sia Jesu mama mu in ama thuson a zate sonna hangin a kinga heaknate ahi hi. Pathian le Topa Jesu Christ a maan takin heak natu le lai atpa thinbot thu khat in Jesu hong pai kik nawn ngawl tu hi, ci in hilna huvau ahi hi. Pathian in, “mihing khat beak zongh a siat tu dei ngawl in, mihing theampo a mawna pan, a kisiik kik tu dei ahikom Christ hong pai kik hak tu hi,” ci in son hi.\nTapidawte a kisapna 1:3-21\nSya maan ngawlte 2:1-22\nChrist a khakbel hong pai natu 3:1-18\nPeter Niina 1\n1Jesu Christ sawltakpa le silapa Simon Peter in—\nPathian le Ngumpa Jesu Christ thumaan thutang tungtawn a, kote upna za in a manpha upna, a neite tungah lai kong thaak hi:\n2Pathian le Jesu, ih Topa na heakna uh tungtawn in, thuthiamna le thin nopna kicing no aa, hi tahen.\n3Pathian ii a thiangtho vaangletna in, ama minthanna le phatna nga tu a, hong sam pa ih heakna tungtawn in, Pathian thu sungah nop sakna a maan nuntakna ih neina tu in, a kitaangsam theampo ei tungah hong pia hi. 4Hi bangin hong kamciam sa ahi a lian mama le a manpha letsongte sia, leitung ah hong lalcip sak thei tu chi le sa deina pan suatakna na nga natu le ama pianziate na siim thei natu in hong pia hi. 5Hi thu hang mama in, na hi thei tawpin phatna sia upna tungah belap vun; na phatna tungah heakna belap vun; 6na heakna tungah pumpi ki ukzawkna belap vun; pumpi ki ukzawkna tungah thuak zawkna belap vun; na thuak zawkna tungah Pathian bang hina belap vun; 7Pathian bang hina tungah, u le nau ki itna belap vun, tua u le nau ki itna tungah a theampo it theina belap vun. 8Hi kicinnate sia, na kitaangsapte uh hi a, taciangin tuate a kicingin, na nei uh le, tuate in no sia ih Topa Jesu Christ heakna sungah a ding zo tan, a kizenpa hong suak sak tu hi. 9Ahihang hi kicinnate a nei ngawlte sia, a khua muna toi ahikom mu thei ngawlin, a mawna luite pan, kithiansua zo ahi hunlam mangil zo uh hi.\n10Tua ahikom ka suapuite awng, Pathian hong sapna le, hong tealna sia a kip, na neisa a sua natu in, a nasia zaw kan in, hanciam in, tabangin na hi le na upna na nusia kik ngei batu uh hi. 11Hi bangin ih Topa le Ngumpa Jesu Christ ii tawntung Kumpi ngam sungah tum thei natu thu a cingin hong kipia tu hi.\n12Hi thute sia na heak sa uh hi a, na saan sa thumaan sungah, kho takin a om sa na hita uh zong, kong phawk sak kikik nuam hi. 13Hi thute na tepteena, kong satsua sak kikik tu sia, ka nuntak lai teng kei atu in, a maan nasep hi ci in ka ngaisun hi. 14Ih Topa Jesu Christ ii a thiangtho tak a hong son sa bangin, hi a thi thei nuntakna sia suut pal tu cisia ka kihe hi. 15Tua ahikom, ka thi zawkciang, hi thute a tawntung in nateptee thei natu, lampi kong hon sak natu, ka hi thei tawpin ka vawt tu hi.\nChrist Minthanna Mit taw A mute\n16Ih Topa Jesu Christ vaangletna taw hong pai natu thu kong heak sak ciangin vawt tawm thute ka sisan bua hi. Ama vaangletna sia ka mit uh taw ka mu sa uh ahi hi. 17A vaanglianbel Pa in, “Hisia ka it ka Tapa hi a, dik ka sak pa ahi hi,” ci a, Pa Pathian in upatna le minthanna a piak laitak tua munah ka om uh hi. *1:17-18 Mt 17:1-5; Mk 9:2-7; Lk 9:28-35. 18Hi aw vantung panin hong pai lai in, kote mama mual thiangtho tungah ama taw ka om khawm uh a, tua aw ka za uh hi.\n19Tua ahikom kamsangte son thute tungtaang ah thin muanna ka nei seseam uh hi. Tua thute na thupi ngaisut tu pha hi, banghangziam cile, tua Ni khua hong vak a, nikonghong na thin sungah hong taan mateng in, khuazingna munah meivak taang bang hi tu hi. 20Tua ahikom, thildang vaallai a, Laithiangtho sung a om kamsaanna thu khat papo sia kuama in ama thu in, a khiakna son thei ngawl a hina thu, ciamtee tavun. 21Banghangziam cile kamsaanna thute sia mihing deina taw hong pai hi ngawl a, ahihang Pathian kung pan hong pai thute a son ciangin, amate sia Thaa Thiangtho in uk hi.


url: =Thuthak Tomkimcing 19 Aug 2014 :: ZOMI DAILY\nposted on 19 August 2014 at 8:11 pm Lomkholna: Hauthang, Myanmar, News, World, Zomi\nC. Rakhine gam ah Nitha lawh’ Khaci’n sumpiak Sangsia 4068.\nMandaly khuapi huam Kyaukpaduang gamsung, gammang tuulak pi ah’ akilam Seihtah pahlagu Kawl phungyii sang nei a singkungpi te tungah Baak bekbek alomhonpi in khat 18 Aug 2014 ni in a tawlnga kimu hi. Tua telak ah Baak Maangpi khat om in lian mahmah cihi. Tua baak te avek in akha uh avom hang in apumpi tek san au mel pua uh cihi. Khuami te in en ngeingai uh a, Hih baak te anneek ding thei lo a, mundang pan in honglal khia Baak refugee hi gelgel ding ahih man in Ebola lungno pua ding in muangmawh in lau simsim uhi. Ebola pen Combodia ah kilawh ta ahih man in mipi hong lauthawng sak baak te hi ci uhi.\nPrevious: Tulaai leitung Thuthang Tuamtuam Updates August 18, 2014\nNext: Tulsa ah “Nuntakna Tui” Cialpi omding


url: =Kanu in hong ci :: ZOMI DAILY\nposted on 29 December 2014 at 7:20 pm Lomkholna: Article, PeterSuumpi\nKanu in hong ci hi … na hehsuah laitak mitawh kitawng ken. Na kiho loh uh hang phamawh kei, apuan nasawp sakloh hang phamawh kei, ahihang aw sangin kitawng kei in hong ci hi.\nKanu in hong ci hi … napasal tawh kitawng in apua lam ah paikhia ken. Nakiang ah kalkhat hong neh leh nang kalnih amalam neh in hong ci hi.\nKani in hong ci hi … inn cihpen numei khat ii ngak ding hi. Cik mah hun in inn pan paikhia kei in. Inn pan napai khiat leh nalut kik ding haksa khinta hi.\nKanu in hong ci hi … na lawmpa tawh inn ah na om khawp uh ciang amaipha ngah nading bek hanciam kei in. Nuntakna mainawtna ah maipha ngahna te thupi masa lo hi. Tau bang hi leh amah omloh ciang nang bang cih ding na hiam?\nKanu in hong ci hi … pasal khatpen bangzah ta in sum ahauh hang asiangtho nang mah in asiangtho na inn uh ah na nangak ding lam-en den uh hi.\nKanu in hong ci hi … pasal hoih tampi tak om hi. Numei dangte aman avakawi loh hang amah akoi nuam numei tampi zong om ve ve hi.\nKanu in hong ci hi … numei khatin na asep kul ding hi. Sum lut tam taleh tawm taleh nasep cih pen mihing te ii man (value) hi. Inn bek ah na om leh na pasal in ‘amah ka pum vaksa’ hong cih nop leh hong ci thei ding hi.\nKanu in hong ci hi … apua lam ah na nasep leh inn nasep te zong zo veve in. Tua ahihkei leh na sum tawh innteng nasem sam in. Inn nasep zong hoihtak sep kul hi. Naupangte zong hoihtak pattah ding kisam hi.\nKanu in hong ci hi … na lam-et ngam loh nakhat peuh aman hong sepsak ciang na lungdam mah bangin amah zong phat in. ‘ci dihdih mawk … anunglam pan ni hong suak ding ai hia?’ ci in ciamnuih bawl kha kei in. Tua bangin na ciamnuih khak leh nidang ciang hong sepsak nawnlo ding hi.\nKanu in hong ci hi … kua mah in kua mah ii phallang hi kei. Na lungsim sung aa na ngaihsutna te nagen khiat keileh aman bangci theih theih ding ahi hiam? Tu laitak bang ci ing, bang deih keng cihte nagen kei leh cihmah in aman hong tello ding hi.\nKanu in hong ci hi … ama nulepa te zong nang ii nulepa ahi hi. Anu le apa nang tung hong hoih kei zenzen leh nang amau tung nahoih kul veve hi. Bang hang hiam cihleh amau zong nang ii nulepa te ahihang ahi hi.\nKanu in hong ci hi … amah tawh nakhantawn nakilet pihding aa nateel ahihleh haksat hun ciangin thum kei in. Amah nateelsa ahihman in amah zong mawhsak kei in. Ama ii kicin lohna te zong phulak khia se kei in.\nKanu in hong ci hi … sum tampi a omhang amawkna hi. Sum tampi azon hang amah nagei ah hong omkei leh amawkna ahi hi.\nKanu in hong ci hi … na nuntak sungin sumbang zah zangzo ding nahiam? Aminthang vante zang zolo, lei zolo ci in lungneu kei in. Nuntakna sungah lungnop ding athupi pen hi. Aminthang vante zang aa alungnuam lo mitampi om hi.\nKanu in hong ci hi … nata te kiang ah ‘hong deih nawn keng. Kong man nading hong thei keng. Hong it nawn keng.’ Ci in nate tai kha kei in. Na heh asuah laitak nata te innpua lam ah koih kei in. Na kammal bang in hong tangtung takpi leh akhasia ding nang mah hiteh.\nKanu in hong ci hi … nata te satkei in … adiakdiak in mi mai ah saikei in, tai kei in.\nKanu in hong ci hi … nuntakna pen zingciang thu ding kigen khol theilo hi. Tua ahiman in tu ni na innkuan un ki it kilem in nungta in. na innkuan un Pasian tung nisim ki ap in thu ngen khawm den un.\nMintheih loh laisiam\n(PS : Pasal neikhin numei khat a nu ii thu hilhna ahi hi)\nPrevious: Kei a Nungta hi nawn Loin Khrih a Nungta hi ta\nNext: Lungsim Khaatna panin suahtakna ~ Dr. Ngul Khan Pau


url: =Pasian gam ading in: Rev. Khoi Lam Thang & Rev. Chin Lam Thang :: ZOMI DAILY\nposted on 3 December 2017 at 1:39 am Lomkholna: News, Zomi\nPasian mizat mahmah nih Rev Khoi Lam Thang (General Secretary, Bible Society of Myanmar) leh Rev Chin Lam Thang (Former Regional Secretary, India Evangelical Mission) tawh holim na hunnuam tak zangkha thei.\nRev Khoi Lam Thang in tuciang BSM tung tawnin Kawlgam ah Paunam 200 kiim bang omlak ah 38 bangin Lai Siangtho bu neita aa, tulian Paunam 19 te ading pawlkhat puahphat na leh Lai Siangtho letkhiatna kineih laitak hi. Pasian in siapa cidam khansauna hongpiak sak semsem tahen.\nRev Chin Lam Thangin Pasian thupha tawh India Evangelical Mission tawh kikop in kum 21 sung tawntung Missionary asepna, Pasian in Southeast Asia sungah Missions nasep maban semdia asap nate hong hawmsawn in tha tampi hongpia in lungkim huai mahmah hi. Siapa Pasian in cidamna hongpiak sak henla, sepzo bawlzo dingin ong kalsuan pih sak tahen.\nSiapite tawh ka holim nate uh thu manpha leh Pasian gam tangzai nading seppah ding sephuai om aa, sep leh gen thuahkawm nuam i hih manin nidang ciangin alai tawh zong ong gelhkhia in sepna zong ong hawmsawn tozel ding hi ingh.\nMore: Lungtang tunga kigelh Lai ~ Rev. Khoi Lam Thang\nPasian gam tangzai nadingin i sepzia i sepna mun leh i septheih ki bangkim lo aa, i sepkhoppih zong ki bangkim lo hi. Pasian gam adingin i septheihna i sepzia leh sepna mun tek pan semkhawm in mapang khawm ciatni. Pau Khan Sing\nPrevious: India ah naungek suakcil asikhin kisa in zato te’n Plastic Bag tawh vuiding in piakhia\nNext: Aw… Sweet December ~ Dong Mung


url: =Makai Nehemiah leh Zogam ~ Pau Do Lian :: ZOMI DAILY\nposted on 26 August 2020 at 10:30 pm Lomkholna: Article, Biakna, Paudolian\nNehemiah 1: 4 “Hih thu ka zak ciangin tusukin ka kap niloh a, ni tampi sung an tangin, vantung Pasian kiangah thu ka ngen hi.”\nNehemiah Jews mihi-a, BC kum zalomnga kiim in Persia kumpi, Artaxerxes in amat khitciang’ ama’ anpia pa ahihi. Nebuchadnezzar in Jerusalem a Jews mite salin mana Jerusalem Khuapi asuksiat khitciangin kum70 sung Babylon ah Jews mite salin taanghi. Nehemiah 1:4 agenbangin, Jerusalem kisiatcipthu azakciangin kapin nitampi antangin thungena Artaxerxes in banghangin namai mualgawp hiam acihleh hih thupiangte gen a, Nehemiah in Jerusalem khuapi lamkik ding kumpipa tungah angetleh phalna piahi. Tulai kampau hileh, gamvai (politic) tawh kiman hi-a, agamvei lua ahihman in Pasian kiangah sunleh zanin thungena agam puahkiktheih nading lampi Pasian in honsak hi.\nMakai leh Pasian thu\nLaisiangtho ihsim ciangin Nehemiah kamsang leh siampizong asa tampi ki-om hi. Amahpen siampi leh prophet zong hilo in makai Pasian itmahmah khat ahihi. Na khempeuh ah Pasian foundation (bulpi) in nei ahihman in Nehemiah nasepna khempeuh ah haksatna adiakin Israel mi amudahte in galbawl in buaina tamveipi tuak hi. Pasian in Nehemiah thuhilh a Jerusalem khuapi lam kikin Jews mite kiimleh pam alangpan’ minamdang tekhutsungpan ahutding thupia hi (Nehemiah 2:17-18).\nMakai Pasian itmi ahihman in Pasian nasem thumanlo Eliashib thuhilhin Pasian biakinn sung asiangtholo te paihkhiasak hi (Neh.13:7-9). Ih makaite Christian hina pi-in Pasian foundation aa akoihkei leh Pasian nasem, siampite akipan citaklo in golhgukna leh angsungkhual nabektawh kimakaih dinga sawtkhom loding hi. Tua ahihman in Kawlgamsunga om ih Zomite hongmakaih dingte Nehemiah bangin Pasian amasak den mite kisam hi. Christian siampi te-in Buddhist gamah thunei lo ihih manin kumpi gam hongmakaih te in siampite sangbangin Pasian maipha azongzaw te kisam hihang.\nTua hileh pawlpi tuamtuam a Pasian nasepnate leh ihgamsung ki-ukna te pau banglo Nehemiah in Jerusalem akisiacipsa alamkikzawh bangding hi. Kawlgam cihthadah ih Zogam sung ki-uknazong ahoihding zahin hoihzo lohi. Gentehna in December 2013 in Kawlpi pan Tedim Bus katuanpih Kawlgalkapte lampi hoihlohna Taingento katun uhciang kiho uha, “Lampi bawlnang sum kipia napi-in kibawllo hiveh aw” kici hi. Ei Zogam ah thuneizaw deuh dingte ei Zomi Pasian itmahmah te-in angah nadingin thungen ciatni.\nSanballat, Geshen leh Arab mite in Nehemiah kiangah Jerusalem khuapi nalam kik uh thupi mahmah hi. Kozong honghuh dinghi ung ci-in 6:2-3 gen uh hi. Kawlkumpi lamte’n agensimna vuah, ‘Chin/Zomi te amauleh amau kithutuaklo leluh ahihman in nam (ethnic) dangte zahin Kawl gam ah ki-uknatuam dingzawh nading lunghimawh huailo ci uhhi.\nHihpen Nehemiah alangpan’ suamsim asawm Sanballat, Geshen tedan a ei Zomi makai khat lehnihte tungtawnin hongpanpih nung etc in hongkhemzong omkha dinghi. Nehemiah in Sanballat te’n honghuh nung sumbei tha tangbei te hongpan pih nung acih uh hangin, Nehemiah in huhna adeihlo hilo zawin vanleh nazong akicing aneilua hituanlo napi in lungsim hoihlote’ leh pasian dangte huhding deihlo hi.\nPasian thuleh Gamthu\nBiakna leh gamthu kikhen theilo hi. Banghang cihleh biakna omlo in tualsung kiplo hi. Tualsung omloh na-ah zong Pasian biakna kip omtheilo zelhi. Munleh gam kician nei a tuamun ah akician Pasian biakding makaite tungah kinga hi. Tuabang mahin, Jerusalem Khuapi lam zodekta uha agalte uh hatsemsem hi. Ahizongin makai Nehemiah in (4:17) nasem mite khutlangkhat tawh nasemsakin a alangkhat tawh tei/galvan tawisa in khuapi lamhi.\nTedim Khuapi kiimah college leh vanleng tualpi Kumpi-in hongpia dingci in amunding leh amakai dingbang kisehkhol keei himah lehang Haka leh Falam lamte kiangna tungzelhi. Nehemiah bangin Pasian a-it abulphuh makai neihileng anungzuite’n zong zahtakleh kithutuakna omdinga ihlangte’n (ihgal ahihloh hang) hongzolo dinghi.\nPasianin makai khat akoihleh amite’ khuapi leh atengmite midangte khutsungpan ahutzawh ding deihsak hi. Tua Pasianteel makai, Nehemiah leh Ezra hong kizom a Jerusalem lamkik na-ah kilemna leh daupai na-om ahihman in, ‘kidemna hilo zawin kilemna’ tawh amakaih zoding Pasian it leh acitak makai leh Pasian nasemte (Nehemiah leh Ezra) ei Zomi te’n kisam hi.\nMarch 2000 kumin South India pan kaciah leh Tonsim (Champhai) ah nikhat kataam a, Zomi makai khat (amin thei nawnkiang) in sun nai4 sungbang gam (politic) thu honggen pih a Zogam ading angim nate honggen hi. Amahpen Zomi kipawlna khatah makai in kigena agen na-ah, “Gunkhawm tungsiah Zogam ahihzawh nading in India kumpi inzong huhna hongpia a zan nitak in suai kakaai ta hi.\nTuate in galkap 100,000 leh thauvui thautang deihzahzah honghuh ding a tua hileh thakhat thu-in Gunkhawm pan khaktan in hileh Mualtung khempeuh Zogam hiding a Tedim pen capital hiding” cihi. Kahih theihdan ciangtawh Pasian nasem dinga sangkah kahih man in hoih kasak mahmah hangin hongzawtna kanial hi.\nKalung simsung tawngah cikciang hongtang tung tammaw kaci hi. Ngimna leh geelna neihding haksaloa tuate atangtung sakding Pasian bulphuh leh seppih ding kithutuah naleh pankhopna thupi zawlai hi. Pasian thu-um ei Zomite ihih leh Pasian mah number one in koihin makaite leh siampi te kithutuak leh eitawh kituak gualzawhna om dinghi.\nMakai kician omlo-in gam kician kinei theilo a, gam kician ihneih keileh biakna kician neizolo in namdang pasian (Milim) te in hongzothawh dinghi. Nehemiah makai kician ahihman in amipihte munkip muanhuai luahsakzo a tuamun mah ah Topa minthang vangvang hi. Nehemiah bangin thongsungah bawlsiat athuakngei, Pasian bekmah aci’ aminam te ading kapsa a antang a thungen’ mi Zomite makai dingin Topa Pasian in hongpia tahen! Rev. Pau D.Lian\nPrevious: Thuthak tomkim ~ The Tedim Post (26 Aug)\nNext: Nupa (couple) kikal sumtuam neihna


url: =Padenpauh maan tam – Mary Lu Leon, San Jose, California ~ T. Sawmlian :: ZOMI DAILY\nPadenpauh maan tam – Mary Lu Leon, San Jose, California ~ T. Sawmlian\nposted on 11 May 2017 at 3:00 am Lomkholna: Article, Sawmlian\nKei nupi pilvang het lo khatin gen kul het lo kong genna hang pen ka innkuan uh gentheihna hang ahi hi. Ka lawmpa sepna sanginn te’n nasem a tawpsakte lakah ka lawmpa zong kihel hi. Sep ding mu pak lo ahih manin nasep ding dang a zon sungin kha guk bei a, ka sum kholsate uh bei ta hi. Meltheihte sum leitawiin, lohkik nading zong haksa veve ahih manin leitawi kik ding zong baih lo hi.\nTua hun laiin ka tate uh kum kua, kum guk leh kum thum mi hi uh a, ka haksatna uh bangmah thei loin, a ne bei thei bek ahi uh hi. Ka nasep theih sun siktawh-laikhet (typing) hi a, hong cial a om ciangin semin, nek le taak, sum le paai muh nading, innkuan vak nadingin kicing zo het lo hi. Tua bang ka seploh ciangin a ommawh mahmah ka tate ka kem hi.\nKum thak leh tam:\nKha guk hong bei-in lametna bangmah om tuan lo hi. Ka lunggim semsemin, ka tate lah ommawh semsem uh a, zing an huan ding ka neihloh niin khuaval zawsop uh hi. Tuaci pi-in kum thak hong tung hi.\nBiakinn-ah zong kikhawm tei napi, ka lungsimah bangmah om thei taktak tuan lo hi. Lametna bang hiam ka nei a, ahih hangin ka lamet ka thei tuan kei hi. Tua hun laiin ka tapa Roger kum kua(9) mi pen ommawh phadiak hi.\nNung kal in ka kikholhkhopna khan (sitting room) uhah a lawmte tawh kimawl uh a, ka padenpauh maan lianpen uh tamsak uh hi. A bawlhoih kik nading man $20 pen innkuan ngeinate adingin tam ahihloh hangin, nek ding dang lei nading neihloh ciangin manpha nuam mahmah hi.\nTuni Pizing (Monday) zingsangin nungkal a limlang maan tam ging tawh a kibang, ka lupna khan uh pana ging leh pasal naupang, lauhna tawh a kiho ging ka za hi. Mitkha ah $20 a mawk bei hong dawkin, aw khauh takin, “Bang hih kik nai vua?” cih kawmin inntung lamah ka paito pah hi. Inntung paitohna’ letna tawp panin Roger in lauh mel takin, “Padenpauh… maan… tam… a…!” hong ci hi.\n“Kua tapsak hiam?”\n“Ih maw, bawllung lawn maimai ung a…”\n“Bang hangin lupna khan-ah kimawl na hi uh hiam, manlangin hong kumsuk un, manglang in!”\nHong kumsuk uh a, Roger lawmpa Johnny in phamawhsak tuak het loin, nui hiaihuai a, tuain ka hehna khangsak hi.\n“Ka inn uhah kimawl phal nawn lo ka hi uh. Johnny na thei hiam? Roger tawh zong kimawlkhawm thei nawn lo ding. Tua banah ka innsung uhah zong nong lut thei nawn kei ding hi. Limlang maan nih na tapsakna uh hi ta,” ciin Johnny ka hilh hi. A jacket uh pia-in, hehsuak mahmahin inn pualamah ka sawnkhia hi.\nKiho tuak lo:\nA pusuak khit uh ciangin telephone la-in Johnny nu ka phone pah a, “Roger’ nu ka hi hi. Ka limlang maan uh tamsak kik uh a..” ka ci leltak hi.\n“Ke’n zong nei tuan ke’ng! Johnny bek i tapsak zong hi tuan lopi. Tua bang naupang kimawlna thu maimai tawh hong phone nawn kei in!” cih leh a phone koih thuah hi.\nHehsuak leh lunggim mahmahin tutna-ah ka tusuk a, ka kap hi! Ka kahna hang thupi lohzia ka ngaihsun a, nidangin limlang maan khat lei nadingah buai sam lo hi’ng. Ka buaina a thupilohna panin ka innkuan haksatna uh hong kidawksak hiin ka thei a, tua in ka lungsim nasak semsem hi. Tua bang lianga innkuan bawlsiathuai, limlang maan dal khat bek hanga mite in hopih taka a ngaihsutloh uh hi ta ka hi maw… ka cia a, ka kap damdam hi.\nBangmah ngaihsutpi nei loin ka ta nauzaw nihte ka kem a, bangmah omlohna nek ding koihna kiangah dingin, banga sep theih ka neih? Thungetna….\n“Topa hong panpih in” ciin ka kihehpihhuaisak a, ka ngaihsutsut ciangin leitungah kei sangin huh a kul zaw mihing a om ding ka um thei kei hi. Ahih hangin keu mahmahin, bangmah ngaihsun thei taktak loin, Pasian tawh zong ka kikhol thei taktak kei hi.\n“Topa, keimah bang a genthei Topa…” peuh ciin ka kiko zel hi. Gentheihna pen Topa tawh kinaina ahih leh, a ta hi taaka genthei hiin ka kithei hi. Ahih hangin bangmah a meetna om tuan lo hi.\nTam kik!! :\nTua kidonna-ah zawha ka om laiin telephone hong ging a, ka liinglak hi. “Pi Leon maw?” ciin hong dong a, ka hihna thu ka hilh hi.\n“Anderson ka hi a, na tapa Roger in na nambat hong hilh hi”\n“Na van uh siatsak nei hiam?” ka ci pah hi.\nKa upmawhdan lian ahi hi\n“… ahih hangin Roger pen naupang hoih mahmah ahi hi” hong cih ciangin ka naak nuamdeuh pah hi.\n“A lawmpa tawh ka inntual uhah kimawl uh a, bawllung tawh ka padenpauh maan deng tam uh hi”\n“Awi! poi mah si e! Ommawh lo dingin ka hilhhilh hiven…”\n“Tua bang hi ding hi. Pi Leon aw, na tapa pen na tai lua kei in, a thu kong hilh ding hi. Maan pen tamsak mah uh hi. Pusuakin ka sam hi. Na tapa lo zaw pen taimang a, teekta ka hih manin ka delh thei kei hi. Ahih hangin na tapa pen khitui luang dektakin mawh kisasa-in hong kileh a, maisak dingin hong thuum hi. Amin leh na telephone nambat hong pia a, tua ciang hong hopih ka hi”.\nDawn kik pak nading zong ka thei kei hi. Padenpauh khat bawl nadinga ka buai laiin, a dang khat bawl ding nei kik… ka lungsim patau mahmah hi. Gen ding thei loin leilam enin ka om hi.\nAhih hangin hong hopihnu in gen zo nai lo a, “Pi Leon aw, hih bang tapa hoih a nei dingin na innkuan uh na hanciam mahmah ding uh um ing. Kong pahtak mana hong phone hi zaw ing” hong ci hi.\nPhat theih phat mawhin ka tapa a phat hangin a maan kitam pen tam veve a, kikhel thei tuan lo ding hi. Innkuan hoih leh zahtakhuai banga hong mu ahih leh, ka bawlsak kik uh kul ding hi. Tua dingin lah bangmah neih ka nei kei uh hi.\n“Pi Anderson, lungdam ei, maan kitam man zong piak kong sawm ding uh hi. Ahih hangin, tu lianin bel … haksa mahmah…” ciin ka hilh a, ka innkuan uh haksatzia leh gentheihzia ka hilh gawp hi.\nKa gen zawh ciangin Pi Anderson in zong gen ding thei pak loin tawmvei om a, “Lawmnu, thu ngen lo na hi hiam?” hong ci hi.\n“Ngen e, thu ngen mah ing,” ciin ka dawng hi. Hi mah hi, thu ka nget zelna ka hilh a, ahih hangin ka lungsim taktak tawh ka nget theihloh thu ka gen kei hi.\n“Thu kong ngetpih ding hi. Ka biakinn uhah thungen pawl ka kibawl uh a, tualaiah na min zong kong hel ding hi. Topa’n thupha hong pia hen” ciin a phone koih hi.\nKhung kawmin ka ngaihsun a, tuni’n banga ka sin? Sung lama ka Kha pen a keu ngeina in keu veve a, pua lam lah ka gentheih ngeina-in genthei veve-in, maan kitam bawlphat ding nih ka neih beh hi. Ahih hangin thu khat, ka tate kiangah ka siam bangbanga nuntakzia ding ka hilh pen, tuni in a metna ka thei hi. A lawmpa in haksatna thuak ngam loin a buksan/taisan laiin, ka tapa in phungam a, zo hi. Mi haupi ka hi hi!!\nKong pakta hi :\nKong khak hong kihong a, lau kawmin Roger hong lut hi. A khutah lenin, ka angah ka kawi hi.\n“Bang ci a, mi in hong phone hi lo hiam, nang hong taai lo ding maw?”\n“Taai lo e, kong pakta zaw hi” ciin Pi Anderson thu gen khempeuh ka hilh hi. Maan a tapsakna hanga lungdam ka hi kei a, a hihkhialh pen hangsan takin a tungah bang tung ding hiam cih thei loin a phutsuak ngam thupi ka sakna thu ka hilh hi.\n“Ahih leh, bang hangin Johnny bangin taimang lo na hi hiam?”\nA hang gen ding a thei pak kei hi. Kingaihsunin, “Ih maw, Sunday School ah hong hilh uh hi. Na pen hihkhialh theih hi a, imsim lo a gen hoih hi. Ka ipsim leh ka gitlohna a tamsak semsem ka hi hi” hong ci hi.\n“Tua bang maw! Ahih leh i gitlohna tamsak semsem loin, Pasian kiangah mawhmaina i ngenkhawm diam?” ka ci a, ka nih-un thu ka ngenkhawm uh hi.\nNitak, ka pasal nasep ding zonga vakkhia hong ciah ciangin ka tuah thute ka hilh a, amah’n zong Roger pen pakta mahmah hi. Maisakna ngenin ka innkuan-un thu ka ngen kik uh hi. Ko nupa zong a tuamin ka Kha mi velval loh uh hangin, ‘tate tawh a kitona Pasian zuat hoih hi’ cih ka phawk uh hi.\nKomau mah bangin maan kitam thei aneih cihloh buang Pi Anderson in koh tawh kibatna tam neih het lo hi. Neih le lam, sum le pai tampi neiin, nupi zahtakhuai mahmah hi a, meltheih hoih leh lawm hoih, a hau pipi zong tampi nei hi. Thu hong ngetsak bek tham loin, ka sep nading hong ngaihsutpih a, ka innkuan kivak nading uh ka muh theih nading nasep hong muhsak pah hi. Tua banah ka lawmpa in taxi hawl nasep mu a, ka hun haksapi uh nuamzaw deuhin ka palsuak thei uh hi.\nHih hun ka pelh theih nading uh a kipatna pen Maan thum kitapna hang hi lel tak hi!! (Lengzem pan ka tei khiat hi.) T. Sawm Lian\nPrevious: Tatmadaw te’n Karen State sungah aphum uh Landmines teng hemkhiading\nNext: Yangon ah Rohingya te hangin Buddhist leh Muslim kikal buaina piang\nKimpu leh Kimpi – 8 ~ Hau Za Cin\nKimpu leh Kimpi – 1 ~ Hau Za Cin\nSiamah Pinu Dr. Mercy tawh hungeelna\nBanghangin Zomi Ukpite in Pinlong Agreement sign uhhiam?\nKawlgam sungah neksathau atuh akibawl te kiman tading ~ ZD


url: =Zomi Nam Ni bawldingvai Thu Taangkona ~ Zomi Innkuan OK :: ZOMI DAILY\nposted on 18 February 2017 at 12:11 pm Lomkholna: News, Zomi, Zomi Nam Ni\nDear a zahtakhuai ZIOK kipawlna pawlhuam sunga om Zomi Nu leh Pa, u leh uau, lawm leh gual a kuamapeuh,\nZomi Innkuan Oklahoma kipawlna mintawh ong hopih ungh. Tutung kong taangkoding thu a hihleh Leitung minam tuamtuamte sungah Zomite zong Minampi khat ihihna ong kilangsak kumsima i neih a 69 cinna Zomi Nam Ni Zomi Innkuan Oklahoma kipawlna mintawh nasiatak in i bawlding hi.\nHih hunsungah Zomi Nam Ni tawh kisai thugenna, Zongeina lamna tuamtuam, naupang te Zongeina nik leh puan lahna Fashion Show, Gamngaihna lasakna tuamtuam leh i Zin Mangpi Pu Kham Lam Tuang @ Bob Tuangpi (ZCD Youth) in Zomite ading thu manpha tampi onggen ding hi.\nTua hunsungah Zomi khempeuh i paikimciat nadingin itna leh zahtakna lianpi tawh kongzawn uhhi. Zomi Nam Ni hun geelna leh Zomi Nam Ni bawldingvai thu taangkona video tomno zong a nuaiah ong khakkhawm ungh. i vekpi in Zomi Nam Ni ciang kimuhsawm tek ni ei.\nAmun : The Other Side Event Center ( OK Asian Market sai gei )\nA hun : 6:00PM to 10:00PM\nA Ni : February 20, 2017 (Monday)\nBoard of Directors teng taang’ in,\nPrevious: Ngaihsut thu khat ~ Lian Tuang\nNext: Malaysia, Johor Baru ah mawtaw khatin Bicycle tuang khangno mi 8 taihlum in mi 8 liam ~ ZD


url: =ACHSAH (Aksah ci-in sim in) A ngah ding hamphatna la thei, Adeih thuah Numei. - Laibu Saal\nHome > Thuluui/Articles > ACHSAH (Aksah ci-in sim in) A ngah ding hamphatna la thei, Adeih thuah Numei.\nACHSAH (Aksah ci-in sim in) A ngah ding hamphatna la thei, Adeih thuah Numei.\n(Aksah ci-in sim in)\nA ngah ding hamphatna la thei\nAdeih thuah Numei\nJosh 15:16; Judges 1:12, 13; 1 Chronicles 2:4, 9\nAchsah (Aksah) pen Kaleb in khatbek aneih tanu ahihi. Kaleb i cih pen Isrel te Kanan gam a zuatlai a Joshua tawh kibang a, thuman tak a, makai Moses nungzui khat ahihi. Achsah min khiatna ‘Kizem’ cih nopna hi. Sanggam pasal zong 3 nei hi (1 Khang 4:15).\nOthniel tawh kiten na\nJoshua in Pasian thupiak bangin Kaleb gamh (tanh) pia hi. Kaleb in ama ngah gamsung pan Anak mite hawlkhia hi. Alak ding maban omlai ahih manin lungkim theiloin la suak ding ngaihsun hi. A mahmah pai kul lo a, apian theih nading in tua dan a-ut, a lazo ding mi a om leh a tanu pia ding cih kamciam pia hi. Kaleb sanggampa tapa, Othniel in tua thu azak ciangin lawp mahmah a, va kuan pah in galte a omlai teng hawlkhia siang hi. Tua ciangin Caleb in a kamciamsa om bangin a tanu Othniel pia hi (Thukhente 3:8-11). Hih luah ding gamah amau gamh (leitang) thupi mahmah hi. Banghanghiam cih leh Izipt gam ah, na nakpi tak asep uh hang aluah khak ding bangmah om lo hi. Atu atate tungah a nusiat ding vangil leh leitang khat zong om lo hi.\nLeitang nget behna\nHih a ngah nasa uh Negeb gam pen leitang hoihlohna sehtak gam ahihi. Tuikhuk gina omlo in ankung leh singno ki ciing theilo ding na mun ahihi. (Hih Negeb zangkuam pen Isrel kumpi te siamna hangin tu hun in singno leh lo hing tawh dim hi). Aksah in a pasal tawh kikum in a pa kiangah tuikhuk omna gam teng zong na nget beh hi. Caleb in zong nungngat san het lo in na pia pah hi.\nAksah leh a pasal gamtatna huaiham vai asa zong om ding hi. Ahi zong hih Aksah te nupa gamtatna pen kha thu tawh kipawl khat ahihi. Kha lam ah zong Pasian in duhhop ding hong deih hi. Mi khenkhat te in, Pasian in i kisapna hong thei a, bangmah ngetnget kul lo hi, a ci pawl zong om hi. Ahi zong in LST in I kisap thute Pasian tungah nget tangtang ding ahihna hong gen hi. Ngen lo a hong ki pia na tampi I ngah hi. Ahizong in Pasian in I nget ding hong deih hi. Ih nget ciangin; khatna ah- Pasian in na khempeuh I bulpi ahihna pulak I hihi. Nihna ah- Pasian in kizopna deih Pasian hi-a, deih leh sap ngetna in kizopna nei ih hihna hong lak hi. Athumna ah- Pasian pen a cingh Pasian ahihna hong thei sak hi. Luke 18 na-ah, lungkia lo a, ih deih, i kisapte i ngah masiah nget ding ahihna meigong nupinu tangthu tawh na genteh hi. 1 Khang 4:10, ah zong Jabez in Pasian tungah duhhoptak in thu na ngen a, Pasian in a thungetna diksa in pia hi.\nPasian in leitung nate sang Kha Siangtho nget ding hong deihsak zaw hi. Leitung nate I kisap lam thei hi. Ahi zong tuate sang a kisamzaw abulpi Kha Siangtho ahihlam hong gen hi. Aksah in tua sehtak gam ahoihsak theih nading a kisam tuikhuk ahih na thei hi. Aksah apil ahi hi. Pasian in thupha apiak mite en leeng, a minthan na ding azangh kik thei ding mite zong na hihi. Late 2:8 na ah, leimong donga I nget ngam ding Pasian in hong gen hi,’.\nAksah leh a pasal in tua nungsang ah suan leh khak bangzah nei a, bangteng sem hiam cih i theihnon loh hangin Pasian in maipha pia ahihna I mu hi. Othniel in a sungh pa lunggulhna tangtun in, Israel mite gal pan a hutna ah Pasian lungkim hi cih I thei hi.\n1. Aksah pa Caleb thu LST ah bangci dan in gen hiam? (Gamlak vakna 14:20-35 sim in)\n2. Othniel bang cidan mi hi ding ki ngaihsun thei hiam?\n3. Aksah in banghang apa tungah tui khuk te nget beh hiam? Hebia 13:5 na tawh etkak inla a kilam danna gen in.\n4. Aksah in tuhun ading khalam thu bang hong gen hiam? (Matt 7:7-12;1 Kor 14:1), te tawh et kak in.\nItem Reviewed: ACHSAH (Aksah ci-in sim in) A ngah ding hamphatna la thei, Adeih thuah Numei. Description: Rating: 5 Reviewed By: Cinpu Zomi


url: =A Hunlap Tu Thupi Hi « Nikonghong\nHome » Pilna » A Hunlap Tu Thupi Hi\n” Kano lai ka pa ii thuhilnate sung pan ka makngil thei ngawlhet kammal khat sia “A hun lap tu thupi hi” ci kammal ahi hi. Sanginn ah a hunlap in theng bualeang ih thin nuam ngawl, ngualtam sung kimaimawl, syate in hong teih, hong sat thei lai si tu hi. Motor car gate, meileang, tuileang khawlmun. Vanleang tualpi ci bangte ah ih kingin khol ma hi kasap (ih kingin kholna kicing ngawl zaw ziam?) a hunlap in ih thet ngawl ciang kibuai thei peuma hi. Pawlkhat bang sum le paai te sumh thua niknek lalai, a pai tu a ni khangkhan tokik lai a, buaithei peuma hi. Tua bek domngawl a zaizaw ngaisun leang a hunlap tu ciciang pilna sinna sang pan maw, biakna sang pan maw, nei le lamh zonna sang pan maw, zi neina, pasal neina le tapa, tanu neina sang pan maw…etc, maw… maw… dokna sia tam mama tu keak hi. Tua hi a, a vekpi ma in “A hun lap tu thupi hi” ci tu ahi hi.\nIh tanote a no pan kipan ahun ahun in sangkaa kipatsak thei tu thupi hi. A no pan kipan inn panin Nu le Pa in thin sauna, thin-uaina, deisakna taw lai hil thei hamtang leang phabel hi. Ahitazong Pa le Nu in deisak leilam sia a lai dei bang hong hi ngawl ciang saat, vua, kam pha ngawl pau tha, … ci bang a om ngawl natu kidop tu thupi ka sa hi. (Ka lawm nupa khat te bang a zi sia sangsya hi kasap a tate atu Tuition sya ngualdangte hil sak zaw thong hi.) Ngaisut tu phasa ing.\nA no panma lai hong haat le hong kin le pilto sasuak tu hi. Na sep na vawt khat papo ah ngualzawna na nga nuam le tua na sep na vawt khat papo tungah kinna le lungkimna, nopsakna na nei phit tu kul hi. Tua hi a, ih tanote zongh lai sungah kinna le lungkimna, nopsakna nei phot pole a lai tante kealleih tung kaa bang kumkhat pan kumkhat a tante kaa tato tu hi. Zolai sang pan kipan tan 10 le saangpi pan laitante kumsim ih zaw tu thupi peuma hi. Kumkhat lai taak vadul leang tua kum sung sum bonate, hunte le ih tha, ih ngalte kisumh bek domngawl, ih lai man ciang Kumpi, Company le nasep khat papo ih sep ciang thasum nisum ih saan tu kum khat atu sumtum (Income) kisumh susuk lai hi thong hi. Tua hi a, pilna sinna ah a hun lap tu thupi peuma hi.\nBiakna sang pan a hun lap tu thupi seseam hi. Leitung khankhat hun tomno sungah a hunlap in Ngumpa Pathian saangin Ama sungah thinmuanna, lungnopna ih nei tu thupi mama hi. Ih tanote a no pan kipan Nipi sang (Sunday school), kaa sak tu, khangno hunte ah kiheisak tu hi. Ahizong a khangno hun sungah leitung pilna sinnate a thaneam thak ngawl tu zongh thupi veve hi. Pathian muang leilam khat sia a lai mal khat zongh nga ngawl lai, he ngawl lai kasap Pathian in hong ongsak tu zam ci khawng ih hi thak ngawl tu kisamh tu hi. Laithiangtho Matthew sung a om bangma ih biak Pathian in “Ngen vun, zong vun, kingh vun” hong ci sia naseam vun, hanciam vun, na lai en vun hong cina ci sia phawk kisamh ka sa hi. Pathian thu sung a kidia khat sia leitung pilna zongh ah ih biak Pathian in lam lak tu hi. A thupi sia,Pathian tung muanna nei in, upna taw thungen in ahun ahun in ngaisutna taw sep theina hi. A hunlap in ama san ama san tek ah sep thei vawt thei tu kisamh tu hi. Stn. Laivuan tu nai mama zo kasap khangno hun lasin tu ih pai nuam le a hun lapin lai nga sa ih hi tu thupi hi.\nA hunlap tu thupi hi ih ci tazong Pathian thu sung ih sepna ah Ama hun hong ngeal kholsaksa hunnuam, hunpha sungah ka om a, ka diang ka ngamta a, ka vawt hun zongh om veve hi ka ci nuam hi. Stn. Ama hong ngeal kholsaksa Intakaw khua (Yangon nai) ngalkap sung ka sep lai (kum 15 sung battalion khat bebek om) hun sung Pathian in biakiin 2 sakna ah a lampui tu in hong zangh ngei hi. Ka battalion sung keima le a lianbel hi ngawl kasap Biakinn sak natu in ngalkap motor a no a lian ka uuk bang ka zangh vapeak hi. Ka ngalkapte tha mama zongh ka zangh lai hi. Tungsia zumpi ah lai taw hong kikhia ci thada ka seppui tungsia, nuaisia te ii diksak ngawlna kammal khat zongh ka za ngei bua luilam hi. Tua hun lai ci leang Christian te hong kingaimawk mama laitak hun hi luilam lai hi. Thangsang Zomi puite khat in “Ko Kam kidawm in, ngalkap sungsia kammal thu piakna (ႏႈတ္မိန္႔) taw zong ngamngi sang khawng ah hong kikhinsak thei lei tu hi” hong ci ngei liang hi. Biakinn 2 sak zawk le kum 15 cin zawkciang tungsia zumpi panin ngalkap battalion khat ah kum 5 le a tungsia peuma kikhinsak tu hi ci thu koma Engineer ngalkap sung teng ah thu hong piang hi tana ka kikhin hi. Intakaw ah kum 15 om tong i, biakinn 2 sakna Pathian in “lampui in hong zangh tu ahiciang a hunlap in ka sep tu thupi hi ci ka ngaisun ngei bua hi. Tua hi a, ih biak Pathian in Ama hun hong ngeal kholsaksa kum 15 hunnuam sungah ka om a, ka ngamta a, ka diang hi ka ci nuam hi. Ngalkap sung ka sep kumte sung pan a tamzaw hun kum 20 kiim sia Yangon nai (Mingaladon, Intakaw) ah ka om luilam si hi. Keima le uliante maipha nga natu ka sep ka vawt vavan zongh ka he bua hi. Intakaw ka omna mun zongh hong dungawk, hong tuu nuam om tu ahihang kum 15 bang hong omsak hi. Sizang ngalkap ulian khat in ngalkap sung ka om sung Yangon nai mama ka om ngei bua hong ci sia ka ngaisut ciang kei atu Pathian thupha hi ka cici po hi. (Ama sungah eite ih teang a, ngamta in ih nungta hi. Sawltak 17: 28 )\nTua bek dom ngawlin kum 2006 sia Khamtung ngambup Pawlpi masabel pianzawk kum 100 cin kum hi a, Khuasak khua Tuiphum Pawlpi ahi hi. Tua biakinn lui sia a thakin kisa kik a, thikkaang theampo a pia tu in a hunlap in Pathian in kei hong zangh leleau hi. Cinopna in ka kitaangtun (ka cithei lai). hun Lianin Khuasak biakinn sia a thakin kisa kik luilam hi. Tua hi tana a hunlap in a kihel thei ka suak hi. (Tu hun khawng’ hile pension kila zo a, haksa tu hi.) Tua hun sung mama ah Biakinn Kum 100 cin Poaipi a lingh tuam natu in Siyin Marathon tai kidemna Pahian in a hunlap ma in vawt theina hunpha zongh hong pia leleau hi. Sizang ngam sungah kum. 100 cin poaipi hong theng peumale Siyin Marathon tai kidemna zongh kivawt hamtang a, poai zongh lingh tuamsak si, khangnote le mipite zongh lawp tuam sak si hi. Ka khan sungah a hunlap in Kum 2006 hong tun ciang kum 100 cing Khamtung ngam bup ah amasa bel Khuasak Tuiphum Pawlpi biakinn a thak a kisak kik ciang thikkaang teng si tong i, Siyin Marathon zongh taisak tong ci ka ngaisun ngei bua hi. Ka cinopna ah Pathian in Ama hun hong ngeal kholsaksa hunnuam sung ka om a, ka ngamta a, ka diang hi ka ci nuam hi.\nZongam sung ih ngam ih lei atu hunbit in a seam tatak sia biakna sang seam syate hi ka ci nuam hi. Amate in leitung thu tatuam pan kipan biakna dong khanto natu a zawng zong haksatna a om zong ih mipite taw a naibei naseam lampuite ahi hi. Tua hi a, amate le amate pilna thiamna tatuamte pan kipan biakna dong a hanciam kenkonte hi ka ci nuam hi. Pilna nei a tamzaw kumpi naseamte in ngualngam ngual lei ah om in naseam hi. Apilna a thuakte ngualngam ngual lei ah luang thathong hi. Zongam atu seam thei ngawl hi. Ahitazong a tamzaw in a ngam a lei, a mipuite le a biakna enkik in ahi theiza in hu in panpui hi.\nNei le lamh, Zi le Pasal. tanu / tapa\n“Zi neipal lamh samh” kici luilam hi. Ahitazong zinei hun, ih nei tu kisamh ka sa hi’. Kei kum 30 in zi ka nei zongh nei hak ka kisa zo hi. Tua le kum bangza hunin zi nei tu ziam hong ki cile, a hai bel kum 25 le 30 sung teng ka ci nuam hi. Inn sang om pawlkhatte neipal thei mama hi. Tua ahibale ih tate no mama lai, eima kihuai nuam zo cite pawl kisuak thei tu hi. Tanote lapsaang natu hunte zongh ngaisut khol tu kisamh tu hi. Ka kicin ciang cici a, ih kum tam tato sia kimangil thei hi. Tuasia lauhuai hi. Zi nei zawkciang nei le lamh zongh kitawm thei zaw, kitawm nuam zawhiat hi. Kawlte bang na tate pasal/zi neisak tu sia Nu le Pa ii vaipuak hi na ci thong leleau hi. Pawlkhat na ka khan sung ka it maksakbel, ka itbel taw ka kiteen ngawl nungsang ka ngaisun nawn bua ci thong liang hi. First love, True love sia ci nuam ahi mangh tu maw.\nZo la ka teptee khat –\n“Meal hoih niangtui bang kidawn thei io,\nLungsim thiangtho va bang pil;\nkei a ding phazo lawm aw ee –“\na ci bangma ei hong it tatak tu, innkuanpui nuntakna (family life) thin thiangtho a nei tu ma thupibel sa ing. “Tu zan ka mang ka leal ngam lo, ka seen ngaih in silpuan hong zawn ee” cite pawl sia khangno hun atu bek hi a, hunsau atu hi ngawl ci nuam ing. Zomi tangval le ngaknute Malaysia a thet uh ciang hong ki it a, kiteang vanang thong sia uhaamte pawlkhat bang lungdam himhum tek peuma ci kiza napo zei. Parcel ci ma omsak lai napo zei. Ngual ngam ngual lei ih thet ciang eima le eima ci a, ki itna khang seseam hi tu um ing. Yangon bang a kiteang thei tu om timtum kasap na bang kisamh ziam maw a kiteang kitawm mama thong hi. A kiteang om in ta hong nei le minam a malin kikhangto pheang tu hi. Mopoai a om peuma le minam khantona khat hi ih ci thei tu kisamh sa ing. Ngalkap sung ka tum sawng (1981 kiim ) Major Son Ko Lian (Chairman, Chin Usi ) taw YSBC (Lewis Street.) ah kimu in thu ka sonkhawm uh a, “Zi na nei uh ciang eimi ma nei tavun, Zomi numei pilna nei tam mama zo hi. Ko hun lai ahile tam ngawl lai hi. Zu zongh na du tha uhle lampi hui khawng ah ne papai heak vun, colour nei zu ma ne (dawn) hamtang tavun. Kei tu bang ka hina sia zu a ci po ka neak papai hang hi” ci in a khut langkhat a zaw sia a ngawng ah khau taw kua kawmin hong ci, hong hil luilam a, ka mangil thei bua hi.\nKiteen zawkciang pawlkhat in ta dei paih ngawl a, khak thei hi. Tua hi ngawl a, a hunlap in ta nei paih tu a, deiza ih nei zawkciang (Ngalkap sung bang ta 5 aneizawkciang bek ta khak thei pheang hi.) khak kik tu hizaw sa ing. Banghang ziam ci leang ta dei ngawl a, khak phot kasap a dei tatak ciang nei kik thei paih ngawl ci bang om thei hi. Ei hile nuntakna hamsa ci a, khat khawng ih nei zawkciang a khak papaih khawng ki om hi. Tua hang a, minam mama zongh kitawm hi tu hi. Sente ahile mihing tam mama tana nupa kop khat in ta khat bek (one couple one child policy) nei hi.\nNei le lamh atu ahile sep theipo seam kenkon tu hi. Nisum thasum saang ih hile zong ih nasep kakawm a dang sum mu natu 2 le 3 bang seam thua zo leang phabel tu hi. Khut thiamna khat peuma nei tu thupi hi. Pension keak ih la zong an kingawl ngawl leei tu hi. Kawlte in “Osa minsa” (Huai teak ciang ih neak ih dawn tu) ci a ih kingin khol thei tu thupi hi. Kumpi sang ih seam le a lampui sang suato natu ngaisun in hanciam tu thupi hi. A lampui sang ih hi ciang sum le paai zakna hong tamzaw tu hi. Zangh khial leang ei mawna hi tu a, ih zangh thei le ei atu zongh om tu hi. Mipii pawlkhat in “Khan khat sung hamphat neina (Chance ) sia 2 vei hong pai ngawl hi” ci tana tua Chance sia ih taisua ngawl tu, a hunlap in ih mat thei tu, ih pom thei tu thupi hi.\n“Lunglai khau bang ka hualhual ciang taang bang dam ding sial bang lian pen ee” na ci tana cidamna sia a thupi belma hi. Cidam buathong leang a dang thu tatuamte sonlo hi thong paih tu hi. Tua hi tana ahi theiza in cidam natu ih kidawm khol, ih kidal khol tu a tuakawm sung pan dam ngawlna hong piang zezen tha le a hunlap in zato le syavuan, syama te kung ih thet thei tu, ih pai thei tu thupi hi. Medical doctor khat in “Tuuk nguazuk hun, khaal nisat hun le phalbi daidam khuasik hun sung te ah a kilalawm, a kiphuphu kidawm in om thei po leang doctor kisamh ngol hi” ci hi. Hi thei le kum khat a tawmbel khat vei bang cidamna etsakna (medical checked-up) vawtzo leang pha hi.\nKhua khat ah pasal khat sia ngilna in kilep vadel in om a, khuapuite in a naibel zato ah peang lam in pua in paipui uh ahihang hunlap ngawl tana lamkal ah hong nusia hi. Angil natna sia ngilpeang natna hi ci hi. Ngilpeang at sia, Doctor te in a ol ki atna (minor operation) na ci a, a olziau khawng na hi tuak hi. A kiphum ni ciang Pawlpi keam syapa in a thi kum tung tana thi hi a ci sia khangno pawlkhat in saang thei ngawl ci hi. A thi kum tun hang hi ngawl, zato, syavuan ih nei ngawl hangin thi hi ci hi. Koisia maanzaw ziam maw ngaisut tek tu hivak maw.\nSRBA meeting a om ciang (Kum khat, khat vei bang ) cidamna (First Aid) thu kison, kikum, kihil vazek leang pha tu hi. Stn. Nguul in hong tu le bangba hi tu, bangba kibawl masa tu ci bang, ngamsung pai laitak liamtha leang a, chi luang le a masa bel bangba ki ou tu ci bang, ngamsate taw ih kisik ciang bangbangh teng seam phot, bangbangh dan om tu ci bang,… etc. A hunlap in bangbangh seam thei, vawt thei tu ci bang tatuamte kikum vazek thei tu thupi hi.\nTu hun sia pilna, thiamna hun hi a, leitung mun khat pan thupiang khat sia a dang mun khat ah tu mama in a kiza thei, a kimu thei hi zo ta hi. Tua hi a, leitung buppi a lian mama, a zai mama sia khuano cilik khat bang bek kingaisun zo a, khuano khat sungah a ki om tek, khuapui, tuipui khat tek kihi hi ci hi. Hi bang a, a khangto mama zo leitung ah mihing ih pian sia a hampha( ih hi hi. Hi bang hun nuam sungah a kuama po in sepna vawtna tatuam tek pan a hunlap in seam thei in a hunlap in khangto in, a hunlap in ih om thei natu ih hanciam tek tu hi. Atawpna ka sonnop, khangnote tung hanthotna ka piaknop khat sia keima pianna ka pu Pu Tua Kam [Pawlkhat in ka pu ma Pu Tual Kam (Japan Bo, ka nu suapui pa) taw khial thei hi.] ii kammal (or) paunak khat ahi hi. “Seam vamiat le Ne vamiat, Seam vaneal le Ne vaneal” ( Work laboriously and devour voraciously. Work lazily and munch scanty morsels.)” ci hi. Sizang sung khanghaamte le Sizang tangthu a kinte in za ngei tu hi.\nHeaktu: Khuavak Magazine No. (9) sungpan a kilakik hi.\nTags: Maj. Kam Cin Lian\nBy thawngno in Pilna on April 22, 2014 .\n← Ukraine\tHistory of the Zo Mi (Chin) race according to Sithu Dr. Vum Ko Hau →


url: = Ngupna lampi ih ci in bang hithong hiam?\nNgupna lampi ih ci in bang hithong hiam?\nDokna: "Ngupna lampi ih ci in bang hithong hiam?"\nZokikna: Na ngil a kial ziam? Pumpi ngilkialna hi ngawlin na nuntakna sungah na khat papo lungngulna na nei ziam? Na thin sungah thincin thei ngawl hetna na nei thak a om ziam? Na nei thak zezen le Jesu sia lampi ahi hi. Jesu in, “Keima in nuntakna khomun ka hihi. Ka kungah hongpai mite a ngil a kial ngei batu hi. Kei hong um mite zong a dang ako ngei batu hi” a ci hi. (John. 6:35).\nNa buai tha ziam? Na nunna sungah lampi hoi ahiba le ngiimna a mu zo ngawl bangin na om ngei le? Mikhat in meivak sumitin a vak kik thei ngawl bangin na nunna ah a om tha ngei ziam? A om tha zezenle Jesu sia lampi ahi hi. Jesu in, “Kei ma in leitung khua vak ka hihi. Ka nung hong zuite in khuazingna sungah a pai tha ngei batu hi. Nuntakna khuavak a nga tu uh hi” ci hi (John.8:12).\nNa maisang a bing tha ngei le? Pusuanatu lampi a zong hi kasap, na hanciamna teng phattuamna om ngawlin a lui thathonginin na hun a bo thei bul ziam? A kicing nuntakna na nei theina tuin lampi pha na zong ngei ziam? Na zon le Jesu in lampi ahi hi. Jesu in, “Keima in kongvang ka hihi. Kei tung tawnin a tumte in tattkhiatna a nga tu uh hi. Ama sia a ut bangin tumzel tu ahi manin mun nuam a mu tu hi” ci hi (John.10:9).\nMidangte in na nuntakna hong niam sak tawntung thei le? Na kizopna sia a lui thathong ahi thei bul ziam? Midangte in hong zawngsak taw a kibang thei zel ziam? Tua bang ahi le Jesu in lampi ahi hi. Jesu in, “Keima in midik tuucing ka hihi. Tuucing pha in a tuute atuin a nuntakna a pia hi…Keima in midik tuucing ka hihi. Keima in ka tuute ka he a, amate in zong keima hong he hi” ci hi (John.10:11, 14).\nThi zawk ciangin bang piang tu cisia na he tha ziam? Akhiatna nei ngawlpi-in na nuntakna sungah hanciamna na nei thei ziam? Nuntakna in man nei ngawl hi, ci in na ngaisun tha ngei le? Na thi zawk ciangin tawntung nuntakna nanga nuam ziam? Tua hi le Jesu in lampi ahi hi. Jesu in, “Keima in nuntak kikna le nuntakna ka hihi. Kei hong ummi theampote a thi hangin ahing kik tu uh hi” ci hi (John.11:25-26).\nLampi in bang ziam? Thuman thutak in bang ziam? Jesu in, “Keima in lampi le thuman thutak ka hi a, nuntakna zong ka hihi. Kei hong suang ngawlin kuama in Pa kungah a theng thei ngei batu hi” ci hi (John.14:6).\nNa thuak ngilkialna in thathu taw kisai ngilkialna ahi hi. Jesu bek in hong dip thei tu hi. Khuamial thukpi a hemkhek theipa in Jesu bek ahi hi. Jesu in a kicing nuntak na ih nga thei natu lampi ahi hi. Jesu in na zawzon lawm pha le tuucing pha ahi hi. Hi leitungah na nuntak sung atu ahi zong, na thi zawk ciang a tu ahizong, Jesu sia lampi ahi hi. Jesu pen tatkhiatna nga theih na ding lampi ahi hi.\nKha lamsangah na ngilkial topna, khuamial thukpi sungah na gamman tawntung na, nuntakna ih akhiatna na mu thei ngawl na, ahang in Pathian taw na kikhen hang ahi hi. Eite sia maw nei ih hi hunlam Lai Thiangtho in hong son hi. Tua ahi manin Pathian taw ih kikhuala hi (Thuhilhna.7:20; Romte. 3:23). Na lthin sung a hawm bang a, a omna in na nuntakna sungah Pathian a om ngawl man ahi hi. Pathian in eite ama taw kipawl top tuin hong vawt ahi hi. Mawna hangin Pathian taw ih kikhuala a, ama taw ih kipawl thei nawn bua hi. Ih mawna, ih khialnate hangin hi leitungah ih nuntak hun sung le ih thi nunga nuntakna ah Pathian taw a tawntungin ih kikhuala hi (Romte.6:23 ; John.3:36 ).\nPathian taw bangbangin kinai kik thei tu hi ziam? Jesu in lampi ahi hi. Jesu in ih mawnateng hong lak sak siat zo hi (2Corinte.5:21). Jesu in eite tangin thina hong thuak hi (Romte.5:8). Ih thuak tu thukhenna theampo aman hong lak sak siat zo hi. Ni thum zawk ciangin thina zo in hong thoto kik hi. Mawna le thina zo ahina hong lak hi ( Romte.6:4-5). Ama in bang hangin hi nate seam zezen ziam? Hi dokna sia Jesu in ama le ama akidawng kik hi. “Lawmte atu thingamna sanga a lian zaw itna om ngawl hi” ( John.15:13). Eite in nuntakna ih nga theina tuin Jesu hong thi ahi hi. Jesu upna le ama in ka mawna hangin thina hong thuak hi, ci-in ih up nak le ih mawnate hong maisak in, hong silthiang sak tu hi. Tua zawk ciangin thathu ah ih ngilkialna teng hong bopai paih hi. Khuavak hong tang tu hi. A kicing nuntakna ih nei thei tu hi. A pha bel lawm le tuucing pha bel eite in ih he thei tu hi. Eite in thi zawk ciang-a nuntakna a nga ih hina ih thei tu a, vantungah Jesu taw a tawntungin ih mangkhawm tu hi.\n“Pathian in leitung mi theampo hong it mama ahi manin ama tapa a um mi theampo kisia ngawl-a nuntak tawntungna a nga thei na tuin Pathian in a tapa khat bek neisun a hong piak dongin leitung mite hong it hi” (John. 3:16).


url: =Philippines President in Helicopter tungpanin mi lawnkhia ngeihi’ng ci ~ TK Lian :: ZOMI DAILY\nposted on 31 December 2016 at 5:10 pm Lomkholna: News, Philippines, Thangkhanlian, World\nDec. 30, 2016: Philippine President Rodrigo Duterte in golhguk la leh sum nekguk hat uliante helicopter tung panin lawn khia ding hi’ng ci-in vauna bawl a, a beisa hun in zong mi khat tua bangin lawn khia ngei ka hih manin tua banga gamtat kik ding thasial lo hi’ng ci hi. Duterte pen president a let ma-in thukhen banga nasemmi (prosecutor) leh governor hi ngei a, a beisa hunin Chinese khat mibuan leh mi that a kingawh leh muanmawh khat helicopter tung panin lawn khia ngei hi’ng ci hi.\nDuterte in, “Na neksiat uh a, golhguk leh nekguk na ciin’ uh leh ka hih ngei bangin helicopter sungah hong guangin hong lawn khia ding hi’ng. Bang hangin ka gamtat ngei sa khat hih kik ngam lo ding ka hi hiam?” ci-in zanhal in typhoon huihpi hanga dongtuakte kiangah thugenna a neih lai-in gen a, a thugenna clip pen President’s office video feed ah a sawt loin kipost hi.\nDuterte in President zum June kha bei kuan a kipanin a tut nungin khamteih leh guihthei (drugs) tungah gal na pulak a, tua khit nung mi 5,900 kithat ta hi ci-in police ten gen uh hi. Duterte in Davao city governor kum 22 sung a let sungin zong guihtheih nakpi takin na do a, Davao city sungah guihtheih zuakte leh zangte thah dingin zong in khat veivei motorcycle tawh tai a, guihtheih a kibual zong mi that hi’ng na ci phiatphiat hi. Hih bangin a pulak khiat manin Philippines senator pawl khat ten President panin paih khiatna (impeachment) a tuah theihna ding lauhuaisak hi ci uh hi.\nNung kal in zong police ten Philippines ten “shabu” a cih uh methamphetamine kici khamtheih ton lang (500 Kgs.) Manila khuapi panin man uh a, Duterte in tua hun lai takin Manila panin zin khia lo hi leng tua methamphetamine a kimatna mite that ding hi veng ci hi. Manila ah tua hunin om lo ka hih manin kampha mahmah uh hi ci hi. “Hih bangin mi a kimat ciangin drama suaksak kei ni. Ken that kei leng kuamah in that lo ding hi,” ci thuah lai hi. President spokesman Ernesto Abella in President Duterte in a kampau bangin gamta takpi ding hi ci hi.\nDuterte in mi ka that ngei hi ci mun mahmah ta hi. President a let ma-in 2015 bei kuan in Rappler ten a interview na uh-ah Duterte in tu nai diakin mi thum that hi’ng ci hi. Duterte in mi 700 kiim that hi ci-in Rappler in gen ngei a, pawl khat in ka mi thah zah lian tawm hi ci (underestimate the figures) uh a, “Mi 1,700 ka that ta hi,” ci hi.\nRelated: Refugee vai tulaitak thuthang: Philippines leh Cambodia puak uhhen!\nUN top human rights envoy in Duterte in mi that hi’ng a cih lim takin kan ding hi ci a, Duterte in, “Hihpa pen mihai (stupid), thu a khen thei lo lungsim veng lo pianmi (idiot) leh ui tapa hi a, sanginn ah sawl kik ding hi,” ci-in dawng kik hi.\nSource : Al Jazeera and agencies/ Thang Khan Lian\nPrevious: Nepal gamah kum 15 niknin nei numeikhat akikhumna bukno sungah si ~ TK Lian\nNext: Syria gam Aleppo khuapi gamnuaimi te’n a uklai un mihing pumpi nate sumbawlna dingin zang ci ~ TK Lian


url: =Tuni Pasian Kammal (April 7, 2018) :: ZOMI DAILY\nTuni Pasian Kammal (April 7, 2018)\nposted on 7 April 2018 at 10:39 pm UTC+8 Lomkholna: Biakna, News\nA hih hangin Topa in dawnga, Martha, Martha aw Nang in natampi na lunghihmawh in na patauh hi, a kisam bulpi khat om hi. Mary in na hoih khat teel khinzo a hih manin a ma tungpan in ki la khialo ding hi (Luke 10:41-42, TNM).\n1) Lungsim khempeuh tawh i sepna khat peuhah citakin Pasian nasepna in ngaihsun leng phazo hilo ahi hiam? Hih bangin mi tampi in ci kha hi hang. Tua pen man mahmah na pi in ei hoihsak khempeuh Pasian in hoihsa khin gailo hi. Eite in thupi i sak khempeuh Pasian in thupisa khinlo hi.\n2) Thu-ummi khat na hihna tawh nang hoihsak bek a sem ding na hi kei-a i Topa hoihsakna a sem dingte hi zaw hi hang. Nasepna khat ah bangzah takin na citak zongin Pasian deihna tawh a kituah kei leh lungkimna le lungnopna na ngah zo tuan kei ding hi. Thu-um mite in na hoih dang tampi i sepma-in a kisam bulpi i sep ding khat om hi.\n3) Na hoih sepna ah thaman omin mite lungdamna zong kingah thei hi. Mite lungdamna le lungkimna khempeuh ah Pasian a lungkim zenzenlo hi. Nang le kei in na hoih dang a kisam tampi i sepma-in i sep masak pen ding a kisam bulpi om a tua in ‘Jesus tawh hun zatkhopna’ ahi hi. A ma khe phungah Topa kammal a ngai ngieungeu Mary in gimpi tawlpi-a nasem Martha sangin Topa maipha ngah zaw hi. Adang na hoih tampi na sepma-in Jesus khe phungah tu in la lungngai masa in. Mite muhna ah Martha kipakta ding hi. Aman nek tawm ding vai hawm hi. Ahi zongin a kilakhia nawnlo ding Topa khephungah Mary lungngaihna in Topa lungdamsak hi. Mite i lungdamsak ding thupi-a Topa lungdamna i hih ding thupi zaw kan lai hi. Amen\nNext: General Aung San leh Deng Xiao Ping te hong lak makaihzia ~ Khup Lian Thang\nPasian thugen siam minthang mi 7 te KBC te'n Blacklist ah koih\nTuni Pasian Kammal (Jan 14, 2019)\nNi 1000 thu


url: =Kum zalom 21 Panglong Khawmpi ah koicih Masuan ding? Agelh - Pau Sian Lian - Laibu Saal\nHome > Thuluui/Articles > Kum zalom 21 Panglong Khawmpi ah koicih Masuan ding? Agelh - Pau Sian Lian\nKum zalom 21 Panglong Khawmpi ah koicih Masuan ding? Agelh - Pau Sian Lian\nKum zalom 21 Panglong Khawmpi ah koicih Masuan ding?\nZomi Congress for Democracy (nidang a Zomi National Congress) party in 2011 kumin hong phawngkhiat uh a hi Second Panglong Conference pen a sawtlo-in kinei taktak ta dinghi. Tua vaitawh kisai leitung bup phial-in lunglut mahmah uh-a, mikang, Kawl, Zomite sung-ah muhna tuamtuam, patauhna le lawpnate kigelh phangphang hi. Thu tampi kitheihbeh tuam-a, tuazah khat mahin information kician meello-a upmawh genzong tampi mah hong om toto hi. Hih thului-ah a kitheihkhial le a kipatau thu pawlkhat kong kuppih ding-a, Zomi te kigin huai keima mimal muhna tawh kong khup dinghi.\nConference mintawh kisai\nState Councilor ahi Daw Aung San Suu Kyi in Second Panglong Conference cih sangin 21 Century Conference ci zawni, banghang hiam cihleh “Second(Nihna)” ci lehang, “Third, Fourth (thumna, lina)” cih ki nungthuah toto kha thei dinghi, cihi. Ama gendan a bat leh kum zalom a huam hong hikik bilbel hi. Politic sem tampi-in bel “second” a cihnop loh limlim zong Panglong Conference masa a thukim sate nungzuih kik nuamlo-in amah le galkap makaite deih dandan phuangnuam hikha dinghi, cih a muangmawh omhi. A diakin Panglong Conferece masa-ah ki thukim sa Secession Right (Myanmar gampan paikhiat nopleh paikhiat theihna) thu a kisung kikkhak ding patau in a um omhi.\nMualmite-in Kawlte tawh gamkhat-in dinkhop ngamna hangpi khat lak-ah hih thu zong thupi mahmah khat ahihi. Tua bang khat mahin Myanmar gam-ah galkap ki-ukna kum tampi I tuahkhakna hangpi zong galkap te-in hih gamtuam dintheihna paulap in hong uk uh ahihi. Tun hun petpet teh galkap lamte in federal cihpen tuankhiatna/gam, kitapzanna hi pahsam kei cita uha, minam makaite-in federal ka deihna uhin tuan khiat nop man hilo-in, ki lemtakin gam ukkhop theih nading ahihi, ci khin uhhi. Tua ahih man-in hih tuamdin theihna thu a hihleh Conference kipat ma pekin a minsa thu hi bilbel hi. Conference sung a kikup ding thu-in tuam dinkhiat noploh theihtheih nading thu hizaw hi.\nGamtuam din theihna (secession right) tawh kizom in a lunglut huai mahmah muhkhiatna hon khat kongkum nuamhi. Federal lam mipil ahi McGarry muhna-ah leitung bupah gam kitap zanna, gamtuam dinna a pianna gamte enle hang federal ki-ukna gamte hi masa zawlo-in, mi tawmkhat thuneihna tawh ki-uk gamte (centralised, unitary) ah tamzaw hi, na cihi. Federal ki-uk na taktak ah Soviet Union le Yugoslavia te in gam kitap na tuakkha uh a, hih gamte’ consitutionte uh enle hang gamtuam din theihna thu a om zenzen hang, a federal vai hiaulo thukhun dang tampi om-a tuahang hizaw khathei dinghi, na cihi. Alfred Stepan gelhna leukeu-ah tangthu ah federal constitution tungtawn-a gamtuam dinna a piakhia gampen Soviet Union le Yugoslavia gamte bek hi-in tuate geel zong kitam khin hi. Panglong Conference lai-in hih gamtuam din theihna pen Communist ngaihsutzia a vom makai pawlkhat-in Soviet Model pan idea a ngah hi kha dinghi, na cihi.\nPolitical Framework Bawlna\n21st Century Panglong Conference thu hong nawh ginteh pawlkhate-in a political framework zong bawlzo naikei, a ci omhi. Political framework vai ahih leh minam tuamtuam thautawi kipawlna (8)te le kumpite kikal kikapna khawlbawl nading thukimna (National Ceasefire Agreement) neihni October 15, 2015 ni-in thukimna hon khat na nei uhhi. Tuate lakah Union Peace Dialogue Joint Committee (UPDJC) phuanin December 15, 2015 ni lapin UPDJC in political framework bawlin Peace Union Conference ni January 15, 2016 ni zat dingin zo hamtang ding cih, thukim khin uhhi. Tua tungtawn in December 14-15, 2015 ni-in Nay Pyi Taw ah political framework khat bawlzo uhhi. Tua framework ading kumpi lamte le thautawi minam kipawlnate vai pawlkhat ah ki thutuak zolo uh hitase leh NLD party makai U Nyan Win leptuah natawh matun zo ahih lamuh media te-ah kisim theihi. U Thein Sein kumpi sepsung, January kha 2016 in Union Peace Conference na pan khin-a, a ki bawlsa political framework na zangkhin uhhi.\nAung San Suu Kyi le NLD kumpi thak hong kahkhit teh gam kilemna tawh kisai sepna honkhat hong khelhi. Union Peace Conference zomto-in a min laih-a 21st Century Panglong Conference cih minthak hong suakhi. Kilemna tawh kisai sepna te-ah tanu semdiak Myanmar Peace Centre (MPC) min hong laihin National Reconciliation and Peace Centre (NRPC) cihtawh hong laihhi. Khawmpi a makaih ding le political framework bawlna makaih ahi UPDJC zong a mite kilaih kik phahi.\nUPDJC ah U Thein Sein hunlai in member (48) phahi. Kumpi lam (galkap, innpi(hlutdaw) le executive) te’ palai (16), minam thautawite’ palai (16), political party te’ palai (16) cih bangin panmun hawm uhhi. NLD kumpi thak hong kahteh tukum May kha bei kuan-in UPDJC ah Aung San Suu Kyi in chairperson semin member tampi kilaih kikhi. Political framework puahphat dingzong sawm uh a, tua vai U Hla Maung Shwe (NRPC makai) in, tukum kipat Union Peace Conference masa mankhit phet pekin conference kihel kha khempeuh in framework enpha (review) huai hi cih ki thukim khintek hi, na cihi. A lemleh hih UPDJC thak le ceasefire agreement lai thukimna letmat thu lo thautawi kipawlnate tawh political framework puahkhawm-in July, 2016 kha lai pawlteh puahphatna manding cih sawm, cih ciang hiphot hi. Zong khin toto kha maithei uhhi.\nMinam tuamtuamte Kihelna Vai\nAung San Suu Kyi genna-ah hong tungding Conference ah 2015 kiteelna pan a gualzo, innpi ah MP tutna a tawmpen panmun khat peuhmah a ngahte bek kihel kha ding, cih hong pulak khiahi. 2015 election ah mun 80% val bangpen NLD party ngahsa ahih man-in, hih conference ah MP panmun ngah zolo political party tampi kihel kha nawnlo dinghi. Political party limlim pen 90 val om euau lakpan party 70 val bangbel conference ah kihel kha nawnlo ding suakhi.\nUPDJC luite bawl political framework ah bel conference kahkha ding mi 700 kim, thu vaihawm kumpi (executive) lampan mi 75, innpi(hlutdaw) pan mi 75, galkap lampan 75, minam thautawi kipawlna lampan 150, political parties te lampan 150, minam tuamtuam makai lampan 50 le mi thupi tuamtuam 50 sam kihel sak dingin, numei limlim 30% kihel na conference hi ding, cih a thukim sa uh a hihi. Ahi zongin tukum January kha sung a kipat uh Union Peace Conference ah mi tam neinai na pi bangmah pi thusuah zolo dan suakhi. Tun bel UPDJ thakte-in political framework thak hong bawl le-uh tampi hong kikhel ding-a, political party lampan zong mimal hong tam euau nawnlo dinghi. Hihvai tawh kisai mualmi tampi lungnop lohna omin tuatawh kisaingaihsut huai pawlkhat hong omhi.\nPolitic muhna lampan en lehang a thupi mahmah khat-in legitimacy (Kawllai-in taya ywen muh) cih a hihi. Legitimacy cihpen midangte thukimpihna, theihpihna zong kici thei-a gam vai-ah tua omlo-in thu taktak ki sem theilo hi. Gentehna, 1990 kiteelna-ah mipite teel gualzawhna angah NLD le party dangte galkapte-in makaih na thu ap lo-in thuneihna sut uhhi. Tua ahih manin vai tampi-ah leitung gambup kipawlna tuamtuamte-in galkap kumpite simlo, theihpih kei ung, kumpi-in ciamteh keiung ci uh a, tua hangin galkap kumpi-in kum tampi sung legitimacy ngah zolo-in buai mahmah uhhi. Democracy system peuhmah ah election lutlo/gualzo lo party tepen mipite teelloh party hipah ahih man-in gam makaihna ah thu hong neih luat uhleh legitimate lo hong hi-a amau dinmun tawh kisai dotna hong tamkha thei dinghi.\nTua ahih manin Aung San Suu Kyi in hih conference pen mipi teel taktak tengtawh gilsak/cipsak nuam hang a cihpen zong khiallua tuan samlo hi. Party khat mintawh register bawl pongpong kihelsak leng thu kikupnate pawngsuah mahmah lel theihi. Thu dangkhat leuleu ah mi huam kimna (inclusive) lampan en lehang lah hehhuai mahmah sim veve hi. UPDJC in political framework thak hong koicih bawl ding cih-in thu tampi khensat dinghi, etcik huaihi.\n21st Century Panglong Conference Tumdanna\nHih Conference pen Myanmar gam tangthu-ah tumdang mahmah sehi. Banghang hiam cihleh democracy lam a mapang NLD le galkapte ki thutuak tak-in a bawl khop uh omngei ngiatlo hi. 1990 kiteelna pan mun hongngah NLD party in khat peuhpeuh geel/kihel leh(gtn, CRPP…) galkapte-in suksiat sak den-a, galkapte makaihna tawh kibawl sepna (gtn, Constitution Bawlna, referendum, 2010 election) peuhpeuh ah NLD party in langpan denhi. Tua ahih man-in NLD in thu khat vaihawm leh gamsung ah taksuak theilo-a galkapte-in vai khat peuh semleh gam pualam ah taksuak theilo, legitimacy ngah thei mahmah lohi.\nTun ahihleh hih kipawlnate geel kinak thutuah mahmah uh-a, lawp mahmah uhhi. Tua bek thamloh minam tuamtuam thautawi kipawlna (UNFC) in zong thukim pihin mapang khawm ding, cipah hi. Thautawi kipawl na lakpan AA, MNDA le TNLA te bel galkapte-in kikoi cih helsak ding cih buaihuai simtham-a, thau tawi kipawl na-ah hatpen ahi UWSA le KIA te tawh lem dingin lamen uhhi. Tom gen mahmah lehang, gamsung daihna taktak pianna ding ahih leh minam dang thautawite tawh ki thukim zawh ding thupi-a, khawmpi bawl ciangbel galkap te le NLD tein ki thutuak takin thusuah zo mahmah ding uhhi.\nHih khawmpi gam ading a thupit mahmah na khat-ah, galkap makai Senior General Ming Aung Hlaing-in gamsung daihna (peace) thupi masa pen-in, gamsung daihna ngah khitteh bek politic pan ko galkapte kihem khia nung, cise hi. Innpi ah speaker a sem U Win Myint inzong gamsung daihna le gammite in thukhun limtak zuihkhitteh bek constitution puahding hong cise lai hi. Tua ahih man-in hong tungding conference pen gambup mailam kalsuan-ah thupi mahmah diak-a, a kihel kha peuhmah in ki nungsik loh nadingin lungkim huaitak-in thukum-in ki limgin huai mahmah hi.\nAung San Suu Kyi genna-ah hih conference ah thu tampi helzau nianua lo-in politic le security thu tegeel bek limgen ding, cihi. Political framework lui-ah kikup ding thulu (6) bang om-a sumbawl(economy) vai, tangpi (social) vaite kihel-in tun ahih leh tua thute mipi kipawlnate thu kikupna (CSO Forum) khat bawl-in kikum sak ding, cih genkhiahi. Conference ah kihel khalo political party te-in tua CSO forum ah kihel khawm thei, cih gen hi.\nMipite in innpi MP ding ih teel palaite pen Conference ah kumpi te lampan thusung dingin mun hong la thei ding uh-a, innpi ah panmun ngah party te lampan zong mun hong ngah leuleu in panmun nam nih pan hong kihel theiding uhhi. Framework thak tungtawn in mi muanhuai, mipil honkhat zong hih kikupna-ah hong kihel khading uhhi. A thupi mahmah-ah tu hun pek-in hih a tung-a kigelh thute koi cih kikup ding?, bangthuteng sungding?, cih kigin masak limlim kulhi.\nConference ah ut bang kigen ding hilo hi. Panglong Conference masa thute mah genkikding cihzong hi masa lo-in, framework tungtawn a kikhung politic le security thulu kikum phadiak ding uhhi. Tua te geel thulu nuai-ah bang thuteng kikum ding? Tuatawh kisai-in political framework lui-ah kihel te mikang lai mah-in a nuai-ah kong suaksak kikhi. UPDJ in hong puahkik uhteh bangteng kilaih ding cih in thu hong khensat ding-a, a nuai a thute tawh tam kilam dang vangvang nawnin ka um keihi.\n(1) Constitutional matters based on democracy and federalism\n(2) Collective rights that should be enjoyed by each ethnic group\n(3) Separation of powers and checks and balances as far as possible among the three branches of sovereignty such as legislative power, executive power and judicial power and matters relating to reforms\n(4) Matters relating to reformation of the general administration of the union\n(5) Matters relating to the right to stand for election\n(6) Matters relating to the rule of law\n(1) Matters relating to national defence\n(2) Security and integration matters\nConstitution pen federal le democracy vai theithei ahih nading bangteng puahding cih a thu masa pen limlim zong vaisah mahmah khinhi. Ei Zomite (a diak-in ZCD party) tua vai bangteng thu sunsawm cih hong thupi mahmah ta dinghi. Minam dang party tuamtuam te tampi in conference ah hong kihel theilo ding uh ahih man-in a kihel kha ZCD in party khat huam ciangbek hinawn lo-in Chin state bup le minam neu tampite huamin kihel a thusung khading suakhi. Tua ahih manin minam vai-ah khauhtak in ih phut kulhi. Vai gik diak kha dinghi.\nHih conference ah NLD le galkap lampan hita leh kipawl na tuamtuam ahi UNFC, UNA cih lamte-in thusun ding tampi kiging khin ding uhhi. A tung-a kikup ding thulute encian taktak lehang ZCD in NLD/UNA/UNFC lam makaite cih bangbang mang ding I hih kei nakleh hih conference pen gambup mailam ading thupi mahmah ahih manin Zomi sungpan mimuan huai tampi mah tawh kigin khophuai kasa hi. Kei mimal ngaihsut, kigin huai kasak thu pawlkhat a nuai-ah kong sung dinghi.\n- A omsa state 7 le region 7 mah kipsak suak ding maw? Ahih keh, state thakkhat phuat theihna ding bangteng kisam sak ding? (Bang criteria tawh tehding?)\n- Constitutioin sung ah State le region te thu neihna kikim sak dingmaw?\n- Myanmar gamlim etphat huaihi. State le region te gam huang kikhenna gamgi koicih etphat kikding?\n- Minam khat (ethnicity) khatin ciapteh theih nading bang criteria kisam? 2014 census result tawh koihcih vaihawm suak thei ding?\n- Gam buaina hangin mundang gam tuamtuam ah atung mipihte gammi suahkik theihna/gammi mun nihah suahtheihna (dual citizenship) pia thei dinghiam?\n- Switzerland ah state (amau canton cih min zang) omin half-canton cih zong om theihi. Myanmar gamah minam, ngeina le pau kibat lohna hangin state tuamdinna-ah, half-state ciang om thei dinghiam?\n- Minam innpi (Amyotha Hlutdaw) ah state 7 pan palai te le region 7 pan Kawl te palai kihel khazah kikim pen koicih khiap ding? (Khiam keile hang thu khensatna-ah Kawlte in hong thuzawh den suak dinghi. Kei muhna-ah Region pan a MP te state te MP phazah lang ciangbang a tawmpen khiaphuai kasa hi.)\n- Galkapte-in gamkimakaihna politic pan cikhunteh pusuak ding? (Timeline khat bawlhuai)\n- Galkapte ukna a pia thei ziauziau National Defence and Security Council kisam mahmaw?\n- State kumpite thu neihna nuai-ah amau lai, biakna le ngeina kepna vaite a om theih nading koicih ding?\n- Federal army om thei dinghiam? Koicih leng hoih pen ding?\n- State kumpi thuneihna nuai-ah palikte koihthei dinghiam?\n- Federalism limlim ah kiteelna pen PR (proportional representative) hoihzaw tham cih mipilte-in na kigelh mawkhi. Galkapte in Hlutdaw ah 25% hong lak nawnloh uhteh PR zia tawh kiteelna bawl lehang federal democracy gam lam nading a hoihzaw diam?\n- Pilna, sum-lepai lamah a zawngdiak Zogam ading bang hong geelsak ding?\n- State kumpi te-in amau state tawh kisai thuneih theihna koitan ciang ngahbeh huai? (Constitution laimai 181 le 188 kikal thuneihna hawmnate sitphat huai)\n- Gambup budget pan kisap na tungtawn-in state kumpi ah bangzah hawmding?\n- Mipi nasem (public office) ah minam khempeuh liangko kikim tak-in panmun ngah theihnading koihcih ding?\n- Tu laitak-a om ministry tuatuamte bangteng galkap thuneihna nuai-ah om-in bangteng mipi teel kumpi nuai-ah koihding? (Ministry of Home Affairs peuhmah president direct thuneihna nuai-ah koihhuai).\n- Biakna le minam vai buaina piang theizeel ahih manin, koicih ukding?\n- Minam tuamtuamte-in amau zatzat sa ngeina thukhun (gtn, Kam Hau law) te koici bangin nungta saksuak theiding?\nA tunga te pen ngaihsut theihpak teng hi-in, adang thupi ngaihsut huai thulu tampi hong om lai dinghi. 1947 lai-in kibawl Panglong Khawmpi pen mualmite in a thuneihna khempeuh uh General Aung San le Kawlte tung ap khakna khawmpi suak a, Kum zalom 21 Panglong Khawmpi ahih leh Aung San tanu makaih na-ah Kawl galkapte hongsut ih thu neihnate mualmite-in laktheih zah lakkik na hong suak dinghi. Ih supzah ngahkik ding hamsa dinghi. Phutsiam, lakkik siam kulhi.\nMyanmar gam ki makaih zia pen pen federal democracy semsem leh state kumpi thu neihna hong khauhpai semsem ding ahih lam phawk huaihi. U Thein Sein hun lai amau union kumpi-in state kumpi te a hopsawn uh budget pen 3.6% bek hi-a, tua nangawn nuamtuam a sa zo omhi. Tun state kumpi te-in budget 3.6% ciang thingthiang hong ngahnawn lo-in a tamzaw tham hong ngawh zaw toto dinghi. Ei lamte e? state thak khat sawm zo ding dingmaw?, Half-state cih phuang dingmaw? District ciang maw? Self-administered zone dinmun ciangmaw?, cih te le state sungah tu-a dinmun ciangmah lungkim maw? cihte ngaihsut huai mahmah ta dinghi. State thuneihna bel hong khang semsem hamtang dinghi.\nThangTuan Ngalliam June 26, 2016 at 10:40 PM\nZCD GS Pu Gin Kam Lian in June 16 ni in hong pai ding 21st Century Panglong Conference ah kipumkhat nading leh thusun ding geelkhopding peengkul aw tawh hongsap pen ahunlap in thupi mahmah a kapakta mahmah hi. Tua thu ah paizia ding geelna Frameworks omkhinsa leh omlai ding geelnate zuihding ahihlam zong ngaihsut mahmah kuul hi. I kikup ding bulpi pen mailam ah Kawlgam ah kidona om nonlo in kilem nading leh tua bang kilemna om gam asuah zawhdet nading Ki-ukna thak (Federated or Confederation) maw bangci geel ding cih hipi pen zaw in kamu hi.\nEn ikikup ciangin tu a Pa Pau Sian Lian hong telgente bangin thu omzia leh thu paizia omsate telsitset masa in thumuh siamna tawh kikup ding ahihzawkna tel kuul hi.Ei bek aading kikhualna zong akilawm bangin khahsuah tuan sam lo-in adang ethnic nationalities khempeuh tawh zong ki-itna, kithutuah diam theih ding zahdong in thusun geelkhop akisapna tel in geelkhak huai hi. A thusung dingte pen i muan a i teelsa MP te ei taangin om lel hi. I sanggamte, i tanaute, Kawlgam ah i mipihte khempeuh huamkim in thumuh siam zaw ni. Kineuseek het kei ni. Akisapnana ah kihel kawikawi in Kawl kam, Mang kam leh a lai tawh gelhkhia in mapan khop hun hi kasa hi. Tutung in deih bang in geelkha keilehang mailam ah haksatna tampitak i tuak kha thei ding hi.\nA beisa hun ah tuacih zaw lehang maw icih bang a om nonloh nading (kipelh/tawmzawk nading) i deihna hi. Ki-itna, kizahtakna leh kipahtakna tawh i theihna tem bang tawiciat in amapang khawmthei ding khempeuh mapang diamdiam lehang cih i lunggulh na hizaw hi.\nZomite hanlungciam khangto diam acih Topa in thupha hong pia tahen!\nC.Thang Za Tuan\nItem Reviewed: Kum zalom 21 Panglong Khawmpi ah koicih Masuan ding? Agelh - Pau Sian Lian Description: Rating: 5 Reviewed By: Cinpu Zomi


url: =A MITTAW NUMEINO - TUNGZANG NEWS\nA MITTAW NUMEINO\nA lungkim theilo mittaw numeino khat om hi. A lawmngaihpa sim loh a kim a pam tawh kilemlo in kuamah zong it vetlo hi. A lawmngaihpa bel mittaw numeino adingin a kisap khempeuh hihsak dingin kiman tawntung hi. Numeino in zong ni khat ni ciang khuamu thei hileh a lawmngaihpa tawh kiten ding bek a lunggulh hi.\nNikhat mi khat in a mittang pia a numei zong khua hong mu theita hi. A lawmngaihpa in, "Tun khuamu theita na hih ciangin nong kitenpih ding hiam?" ciin a dong hi.\nNumeino in zong a lawmngaihpa a muh ciangin a mittaw mah ahih lam thei a, tenpih nuam nawnlo in nolh hi. A lawmngaihpa khasia lua ahih manin a lawmnu kiangah, "Kong it manin ka mittang kong pia a, tun nang khua na mu theita hi. Ka mittang hoihtak in na kepsak in aw," a cih khit ciangin a paisan hi.\nMihing lungsim hih bangin kikhel thei hi. Mi tampi in a hunlui thei nawnlo in amah a huh a khoi, a kemte nangawn mangngilh in kitheihmawh bawl uh a, a haksat laitak vua a it, a thuakpihte nangawn phawk nawnlo uh hi.


url: =Yangon Government in Karaoke Business panin sum tampi ngahding kici :: ZOMI DAILY\nposted on 25 February 2018 at 5:19 pm Lomkholna: Myanmar, News, Sawltak, Yangon\nMyanmar, Yangon khuapi sungah Karaoke Parlour pen tammahmah in, sumzonna inzong aki limzat mahmah Business khat ahihi. Yangon Region sungbekbek ah 2000 kum khitzawh Karaoke Licence akipiakhia 326 Parlours bang omdinghi ci’n Karen Ethnic Minister Daw Naw Pan Thinzar Myo in genkhia cihi.\nHihvai tawh kisai in Daw Naw Pan Thinzar Myo in tukha kipatlam in Yangon Regional Parliament Session ah agenkhiat kici hi.\nAdiakdiak in Yangon leh Mandalay khuapi te ah 2000 kum khitzawh Karaoke Parlours cihpen hongminthang mahmah hi. Tulamlam ciangin Karaoke saipen Hotel pawlkhat nagawn ah kihongta hi.\nKaraoke Parlours pen sumbawlte adingin summet bawlna ahoih mahmahkhat ahih banah, kumpi inzong sumtampi ngahlawh cimawk hi. 2017 kum April panin December kikalsung bekbek inzong Yangon Regional Government in Karaoke Business panin sumlut K41.1 Million ngah cimawk hi. Tua Revenue pen Karaoke Business bawltheih nadingin Licence athak pawlkhat apiakna leh pawlkhat Licence aneisa te Renew bawlna panin sumlut hi ci’n MMTimes te’nzong pulakkhia uhhi.\nAhi zongin tuabang Business tepen bangci bangin Licence kipiahiam cihpen hoihtak ki sitcianding hi. Hih Licence apiakhia pen Ministry of Information te piakkhiat hi a, ahi zongin kumsim hihbangdan Licence akipia tepen Procedure hoihtak theihkul hi, kumpi inzong sumlut bangzah ngahthei cih theician kulhi ci’n Kyauktada Township MP asemkhat ahi Daw Kyi Pyar in genkhia hi.\nTulaitak Myanmar Government in Karaoke Set khatciangin K30,000 Licence Fee alak uh hi a, Renew abawlte pen K20,000 kila cihi. Hih sumlakzia pen Myanmar gambup States leh Regions khempeuh ah akibang cihi. Tulaitak Licence kipiakzia pen kumkhatta hi a, kumkhat acinsim in Renew kik kulsakzel uhhi.\nMore: Kawlgam, Magway ah Karaoke saikhat meikang in mi 15 si\nLicence Fee leh liausum Fines tuamtuam tawh akigawm in 2017 – 2018 Fiscal Year sungin Government in Karaoke Business panin K54.8 Million bang ngahtheiding hi ci’n Daw Naw Pan Thinzar Myo in genkhia hi. Karaoke sai (KTV) pawlkhatte pen lasak ciangbek hilo in, dawntheih tuamtuam, nektheih tuamtuam leh adang gualnopna Service tuamtuamzong aki ngah omtuak hi. Sawltak #zomidaily\nPrevious: US lam USCIS vai Zomite lung hihmawhna\nNext: Thailand ah mopawi bawllaitak nupikhat nausuak dihdih


url: =Zomi leh Zogam – 3 :: ZOMI DAILY\nposted on 19 December 2014 at 4:19 pm Lomkholna: Article, Langkhankhai, ZomiTimes\nZomi Akici Nuamlote Zomite in “Pa” cilo ding:\nZomi-Chin pen akibangin sangsiam ciat hileng Zomi min tawh tangthu kician ineih bangin eite ciaptehna ahilo, midangte ciaptehna ah Chinmin tawh zong tangthu tampi inei hi. Ei minamte min taktak Zomi hi acite in ZBC pen sauveipi hu taleh Chin deihte in kumsim nawkden ahih manin 1995 khuasak leh 2013 Carson (Kawlpi) ah Zomi leh Chin deihte kikhensiangna hun tung hi. Hih manzaw icihna lam ah kihei kihi ta hi. Tua hi-a, Zomite Pa (father) dingpen Chin tawh mehkoplo a, Zomi ihi hi aci setsette bek Zomite Pa hita ding hi. Banghangin Rev. Dr. Cin\nDo Kham, Dr. Vum Son, Sitni Cin Sian Thang leh adang pawlkhat pen “Zomite Pa” (Father of Zomi) kici thei hiam icih ciangin laigelhna leh thugenna ah Zomi ihi hi aci tangtangte hi a , Sia Do Kham bang Teizong kampau hinapi amau innsung ah Teizongpau azang phial zongin Zomite mai ah Zopau tawh thu gen setset hi. Tua lote inbel Eipau tawh laigelh thugen leh Zomi cinapi Kawllai leh Manglai tawh Chin (csif;vlrsdK;rsm;) cise uhi. 2013 masiah Chin leh Zomi zatna aman zongin 2014 nungsiah ei pau tawh Zomi ahih leh, Kawlpau leh Mangpau tawh igen igelh ciangin zong Zomi (Zo people, ZdkrD;vlrsdK;rsm;) ici ding hi.\n2. Zo leh Zomi:\nAtaktakin Zomite ipu Pu Zo suante ihih manin ipupi min Pu Zo (Zo ) ibulphuh ding hi a, Zo leh Mi tawh ibaui ding hilo hi. Sangam Zote kibulsak innteek salua hikei leng, Zo bulphuhin Zopau, Zolai, Zongeina, Zozu, Zolei, Zogam, Zonam, Zokhi, Zomi cih izat hi a, Zomipau, Zomilai, Zomingeina, Zomizu, Zomilei, Zomigam, Zominam cih kizang ngeilo hinapi, khangno makai pawlkhat in zang uh a, ngaihsut huai kasa hi. Zomi (Zo) ihih leh Zoham ding cipah seloin Zopau zang ni cithei leng, ivekpiin Zo leh Zomi ikibang dinga, innteek leh abul deuh om tuankei leh minam sung nuam ding hi. Zoham pen Zo(Zote) akiciteng zat hi a, Zopau penTedim ah Ukpi Hang Khual leh Kam Hau hun a pau kigawm Zo, Teizang, Saizang, Vaiphei, Thado, Sizang, Ngawn, Paite, Hmar, Lusei, Dim, Vangteh, Simte, Gangte, Thangkhal, Haiciin pau kigawm Tedimpau pen Zopau kici a, zatkhawm ding thupi hi. Mizote in zong Zo mah bulphulin Zoram khuavel, Zofate cih bangin zang a, ZoRo makai zong R.Thangmawia (Mizo), PS Haokip (Kuki-Thado) ahi hi. Sizang in zong Sihzang tate icih sangin Zotate icizaw a, Kuki Thado in zong Kuki tate, Thado tate cilo-in Zocate mah icizaw hi.\nPrevious: Kawlgam galhang te sihna leh Kawlgam suahtakna\nNext: Tulaai Leitung Thuthang Tuamtuam Updates Dec 19, 2014\nDr. Cing Pum Nem kiang pan Hopihna


url: =Laithiangtho Dokna (Isaiah 63-64) ~ Thu Tatuam (Siyin News)\nLaithiangtho Dokna (Isaiah 63-64)\nThursday, September 18, 2014 Laithiangtho Dokna No comments\n1. Edom ngam Bozrah khua pan hong pai sia ___ ahi hi.\n2. Sapit ngaa cilpa sia abang hang in apuan san ziam?\na. Ngan athalup\nb. A nasep\nc. Mihingte thisan\n3. TOPA ii puan tung ah akuate chisan baang ziam?\n4. TOPA ahuu tu kuama om ngawl ahikom, TOPA in ___ hi.\nc. phamaw sa ngawl\n5. Amate in TOPA leedo aa akua khuangai sak ziam?\na. A vaangletna\n6. A bang ngan ii siina mun sia kho in lutu ngei ngawl ziam?\n7. Mualte in TOPA mu aa ___ uh hi.\n8. A kisuang tuiso bangin amate ___ tu uh hi.\n9. TOPA Vaangletna akuate tungah lak tu kingen ziam?\n10. Isaiah in TOPA na akuate tung ah athinuk ci ziam?\na. Amate tung\nb. A ngalte tung\nc. Mihing theampo tung\n11. ___ taw ko hong khii top heak in.\na. Ka khialna-te\n12. ___ pan kipan kote in khialna ka vawt tan uh hi.\nc. Ka pian uh\nMinamte tungah TOPA ii Ngalzawna\n1“Edom ngam Bozrah khua pan hong pai hi sia pa akua ziam? Puansan silh in pha tak a kizeam, vaangletna le thahatna taw hong pai hi sia pa akua ziam?”\nNgum tu in vaangletna a nei, ama ngal zawna thu thang sak tu in hong pai, TOPA ahi hi. *2“Sapitzu vawt tu in sapit nga a cilpa taw ki bangin, bang hang in a puan tabang keakin san ziam?”\n3TOPA in, “Keima in sapit ngate ka totcil bangin minamte ka tuancil zo a, kei hong hu tu in kuama hong pai ngawl hi. Thin uukin amate ka tuancil a, amate ii chi sia ka puan tung theampo ah baang zo hi. * 4Ka mite ngup tu hun hong theng zo hi ci in ka khensat hi. A ngalte daan piak tu hun hi zo hi. 5Ka et ciang kei hong hu tu kuama a om ngawl hunlam mu in, lamdang ka sa hi. Ahihang ka thin uukna in keima hong thahat sak a, kei mama in ngal ka zo hi. * 6Ka thin uukna taw in minamte theampo tuancil in ka sutham hi. Amate ii nuntakna chisan sia lei ah ka sung hi,” ci in zo hi.\nIsraelte tungah TOPA ii Phatna\n7TOPA ii a kho itna thu ka son tu hi;\nEi atu in ama sep sate theampo hangin ama ka pok hi.\nAma ii hesuakna le tawntung itna hangin\nIsrael mite ama in thupha tam mama pia zo hi.\n8TOPA in, “Amate in ka mite hi uh hi; kei hong theam ngawl tu uh hi,” ci hi. Tua ahikom TOPA in amate sia 9amate ii thuakna theampo panin, ngum hi. Amate a ngum sia vantung lalang khat hi ngawl a, TOPA ama mama ahi hi. A itna le a hesuakna taw amate suatak hi. Ama in a bo sa hun sungah amate keamcing tawntung hi, 10ahihang amate in TOPA leedo in a thaa thiangtho khuangai sak hi. Tua hu in TOPA sia amate ngal suakin amate do hi.\n11Ahizong amate in TOPA naseampa Moses ii hun bo sate phawk kikin, “A mite ii lampuite tuipi panin a suatak TOPA sia tu in koi sungah om ziam? Moses tungah a thaa a pia, TOPA sia koi sungah om ziam? 12-13Ama minthan tawntung natu in Moses tungtawnin a vaangletna taw na lian a seam pa, tuipi tuite khen a, tuithuk kantan in a mite a lampui pa TOPA koi sungah om ziam?” ci in dongh uh hi. *\nTOPA in paipui a, amate ngam siphu bangin a peang siina mun kho mama a, lutu ngei ngawl hi. 14Khuite leipha kuam sungah a ki paipui bangin TOPA in a mite tawlnga sak hi. TOPA in a mihingte hi bangin lampui a ama min ki upat sak hi.\nHesuakna le Hu natu Thungetna\n15TOPA awng, a thiangtho le a minthang na tenna vantung panin, ko hong ensuk tan. Ko nong thin nopmawk belna sia koi sungah om ziam? Na vaangletna koi sungah om ziam? Nong itna le nong hesuakna koi sungah om ziam? Ko hong ngaingon heak in. 16Nangma in kote pa na hi hi. Ka pu Abraham le Jacob te in ko hong phawk ngawl uh hi, ahihang TOPA kote hong suatak tawntung pa nangma in kote pa na hi hi. 17Banghangin na lampi panin kote lam hong pial sak ni ziam? Banghangin nang kung pan lampial tu in ka thin uh sah sak ni ziam? Na na a seam mihingte atu le a tawntung nangma aa ahi mihingte na ngaisutna in hong heak kik tan.\n18Na mi thiangthote ahi, kote sia, ka ngalte in tawmvei sungteng hong notkeak hi; amate in na biakna mun thiangtho sia tuancil hi. 19Nangma in kote hong ukpa ahi ngei ngawl bangkeak, kote in nangma mi ahi ngeingawl bang keakin nong vawt hi.\n1Banghangin vantung hongkeak in hong paisuk ngawl ni ziam? Mualte sia nang hong mu a, hong kiita in liing tu uh hi. 2Meisa khat tungah a kisuang tuiso bangin amate liing tu uh hi. Hong pai tan a na vaangletna na ngalte tungah lak in, minamte na mai ah liing sak in! 3Nong pai lai in kote muanmawk khol ngawl a lauhuai nate na vawt hun khat om hi; mualte in nang hong mu in, hong kiita in liing uh hi. 4Ama sungah lametna a nei mihingte atu in na a seam, nangma bang Pathian khat kuama in mu ngei ngawl a, za zongh za ngei ngawl uh hi.\n* 5Na dei bangin nuntak tu a ciamtee te le thumaan na seam in a lungdamte na phatvawt hi. Ko tungah na thin uuk hi, ahizong kote in khialna ka vawt veve uh hi; na thin uuk mama hi kale zongin taanglai pan kipan kote in khialna ka vawt tan uh hi. 6Eite theampo ih khial siat zo hi. Ih ngamtatna a phabelte ngangawn puan nin taw kibang veve lai hi. Ih khialnate hangin vui ii letkeak thingtee vulte taw ih kibang hi. 7Thungen in nang kung hong zuan kuama om ngawl a, huna ngen tu in nang kung hong pai kuama om ngawl hi. Ka khialnate uh hangin nangma in ko kung pan kisealin nong nusia zo hi.\n8Ahizong TOPA awng, nangma in kote Pa na hi hi . Kote in tungman bang hi a, nang in beal seakpa bang na hi hi. Kote theampo nangma bitphua sa ka hi uh a, 9tua ahikom ko tungah hong thin uuk lei heak in a, ka khialnate uh taw ko hong khii top heak in. Kote sia nangma mihingte ka hi uh hi; kote hong hesuak tan. 10Na khuapi thiangthote sia senneal ngam khat bang ahi hi, Jerusalem sia kinusia in lalcip hi, 11thiangtho in a et hoi, ka pu ka pate ii nang hong pokna mun ahi ka Biakinn uh sia, mei in kaangtum zo hi. Kote ii nop ka sakna mun theampo lal siat zo hi. 12TOPA awng, hi thute theampo phamaw sa tuan ngawl ni ziam? Nangma la bangma tungh ngawlin kote ka thuak zawk ngawl tu za dongin ngim hong thuak sak tu ni ziam?


url: =Zolia khatin “The Voice In UMT (Mdy)” cih lasak kidemna ah akhatna ngah :: ZOMI DAILY\nZolia khatin “The Voice In UMT (Mdy)” cih lasak kidemna ah akhatna ngah\nposted on 11 June 2017 at 10:42 pm Lomkholna: News, Pahtawina, Zingsol, Zomi\nKawlgam University of Medical Technology – Mandalay ah ” The Voice In UMT(Mdy)” cih thulu tawh la kidemna 9.6.2017 ni-in nei uh aa tuamun ah Physiotherapist Major tawh Kum (2)na ah kah Zolia Lia Niiang Deih Kim in Irrist Zin Ma Mint ii သမိီးရဲ႕ ေမေမ cih la thulu tawh akhat na ngah cihthu kiza hi.\n“Hihdan ka ngah pen keisiam na hi masa lo-in Pasian hang hi, Lasak pen ka neu aa kipan ka uk leh Lasiam Khat kahih ding ka sun mang hi, Mailam ah zong hih ka-uk na ahih mahbang in Pasian in ama minthang nading in hongzat ding ka lunggulh na hi” ci-in Zingsol tanu tetung ah honggen hi.\nHih la kidemna ah Mimal 27 kihel in, tuasung pan in audition 12 kitel aa 12pan in Zolia nu-in akhat na angah ahi hi.\nKa kum 1 sangkah inzong khatvei Talent kidem na ah kihel in ngahzo lo. ahih hang tuamun pan in Muhna thak leh ka kisap nate thei in lungkia lo in, ka uk khat ahih natawh Pasian kiang ah thu ngen in tutung kana kidem kik aa akhat na Pasian in hongpia hi. Laisim Mimal kim in zong ih uk nate.\nIh Lunggulh nate lungkia lo in Pasian tawh tonkhawm in hanciam leng I Gam/ I Minam leh ama minthang nading in hongzang ding hi ci-in Zolia nu in genbeh hi.\nRelated: Nasep nadingin Company ahoihpen kiteelna ah Google in akhatna ngah ~ ZD\nLia Niang Deih Kim pen tu laitak in Zomi Siamsin Kipawlna – Universities Myanmar ah Secretary of Finance ahsep laitak ahi hi. Zingsol/ CS Mung/ Photo: Lia Niiang Deih Kim\nPrevious: Australia gamsungah Refugee te luttheih nading Program thak “Community Support Programme (CSP)”\nNext: U.S. galkap te’n Philippines Marawi khuasung galkidona ah panpihding\nKawlgam, Dawei ah ak tultampi si ahih manin, aksa aktui zuakding kikhamcip\nZCD te leh Denmark te thu sinna\nZogam aa Zomite ong makaih ding Pu Pau Lun Min Thang leh Pu Mang Hen Dal\nMicrosoft Company te’n Windows 10 bawlbawlta


url: =Kawlgam Zomi Ulianpite’ Tung-ah Zomi’ Maailam ~ Pu Zokhai :: ZOMI DAILY\nposted on 2 September 2016 at 10:20 pm Lomkholna: News, Politics, Zokhai, Zomi\nKawlgam buppi-in hong theihpih:\n– ZCD Ngalliam Pu Chin Sian Thang\n– TA Ngalliam Dr. Prof. C. Thang Za Tuan\n– Tatmadaw Ngalliam Col. Khen Za Moong\nHih atumdang mi-thupi 3-te naakpi-in Zomite’ angtanpih, kiphatsakpih ngamte, kimuanpih Zomite ahihi. Amaute’ ciimna, pilna leh muhlehtuah (experience)-pen kei leh kei’ khangualte diakdiak-in asiakmit ciangzong kipha zolo dinghi. Maaitang kituah-a holim khopding nangawn abaih hetlo dinmun-ah Zomi’ Piangsakpa-in Zomite’ ading-a hongpiak pupite ahihi.\nHihbang I-suut ciang-in Rev. Dr. S. Pau Khan En, Rev. Dr. Do Suan Mung, Pu Hau Do Suan, Rev. Dr. Go Chin Zam cihte thupi salo cihlam hilo-hi. Amaute-zong Zomite’ khamuanna leh angtanna vive ahi-uhhi.\nAtung-a Pupi 3 te’ lak-ah Col. Moong bangpen U Nu leh U Newin’ hunlaai pek-a Zomite’ khamuanna ahihi. Tua hun-in Van Kul-tawh khangkhawm uh-a, “Khen Za Moong pil mahmah, Van Kul hai phitphit” akicih I-zaak bekbek-pen aki khamuang mahmah ahihi.\nDr. Prof. C. Tuanno-zong Kawl gambup tanzil siamsinna lam-ah Director cihpen minam-in naakpi naakpi-a ki-angtanpih, kimuanpih leh I-ki phatsakpih ngam ulianpi ahihi.\nSitni Pu Chin Sian Thang-zong DASSK’ ဆယ္ဦး ေကာ္မီတီ ‘ ading-in hongpang tinten-a, DASSK’ Permanent Supporter honghih man-in matlehheen tam veipi athuakna-tawh Kawlgam Political arena sung-ah dawhkaan lam-ah hong kilat man-in naakpi-a I’ angtanpih, I’ khamuanna-mah ahihi.\nZomi mi-maimai khat ka’ hihna-tawh thusun theihna rights nei-a kiseh ka-hih man-in, thu kahong sun niloh saam hang-in hih miliante kheng-a Kawlgam limlim-ah nasepding apiang khollo adiak-in minam vaai bangpen amau’ thukimpihna leh tawsawnna lo-in baih hetlo dinghi.\nAmauteng 3′ Zomi dinpihzia-pen hihbang-in ka’ mitkha-ah luai-hi:\nZomi = 1 > 2 > 3 + x + y\nBanghanghiam cihleh Pu CSThang-in “Zomi”-pen ZCD-tawh hong kalsuanpih ahihman-in ama’ Zomism kilanghpen-hi.\nDr. Prof. C. Tuanno-in “Tedim Association” -tawh kalsuan-in Zomi kalsuanpih-a, athupi activity neihna munte-ah “Chin” min-mah puaden ahihman-in ZCD’ sang-in Zomism kineu muhzaw-hi.\nCol. Khen Za Moong leuleu-in organisational movement or Zomism-ah kihelna hongnei khollo-in, “pil” kicih ciang-tawh hongdap khawl-a, Zomi tanote-in interview abawl ciang-in “Zomi cihbang om ngeikei” ci-ek mawk ahihman-in Zomism-ah x or y-tawh I-gawmgawm nangawn peekkhat khaai zolo dinmun ahihi.\nMinam vaai-ah Pu CSThang-mah khangthak khempeuh-in mitsuan-in kingakna-a akinei kimlaai, Chin Statewide Consultation for the 2nd (21st Century) Panglong Conference-ah makaai-in Press Release hongbawl takciang-in Zomi Affairs ci-a minam kilangh-a bihna omlo-in “Chin State” huam-a thukimna abawl-uh honghi miaumawk leuleu-hi.\nAtua hinapi-in Laimite’ makaai upate-tawhlah hong pangkhawm tuanlo, 21st Ce. Panglong Conference ahzong atuam tuak-a thusung-uh, Laimite’n amuanbelh or akipia penpen ahidiam Dr. Lian Hmung Sakhong-in thusung-in Pu CSThang inzong thugen-hi. Hia Chin Statewide acih-uh akoici leuleu cihnop-huai zahkhop-in mipi adiak-in Zomi buppi’ tung-ah iimsim nei bang-in mipi am sak-hi.\nZomi cihteh Chin State-a mite khempeuh, Zogam cihteh Chin State khempeuh baan-ah MahSahLah kahma-a Chin Dwin Guun ciang cbt huam cihlam-ah hong paipihlam ataangko loh hang-in amau’ Press Release-ah kilangh-hi. Atua-pen Zomi khangthak atamzaw-in “Zomi cihteh Zomi akici Tedim, Tonzaang leh Sagaing Div pan-a khawk-khat” acih-uh ahihlam thei ahihman-in amau’ tupna-pen akilanghtang-in Zomite’ tung-ah pulaak lo-hi.\nAthu-in ZCD Secretary Pu Gin Kam Lian’ kiang-ah ka-kheuhkheuh 2014 kum laailak-ah “Kamphen Kuulloteng Zomi akici mah hi-ei” hongcih-pen Zominam Group menber 8000 vaal-in mukha dinghi. Tua-tawh ka-etkaak ciang-in ZCD sung-ahzong leitang ngiimna-ah Zomi cihleh Chin State-wide cihkhat hih aims & objectives guipi nih omleh kilawm hongbang simsim-hi. Ahizong-in, mipi’ tung-a taangkona leh amau’ sung-a thusim cihkhawng omzong hithei-hi.\nMipi’ ading ngiimna anei taktak I-hihleh iimsim cihthadah tua mah-tawh mipi akizawn khawmding hi-a, ngiimnate “Laimal golpi-in gelh-in baáng tung-ah, kongpi-ah suang-a, apaisuk apaitote-in a-muhtheih ding”-a bawlding Pasian’ kammal-zong ombuang ahihteh hih kaalthute mipi’ lung-ap nading honkhat om-hi cih kilangh-hi.\nGamdang pan-in bangmah septheih kinei lo-a, veina-tawh awlmawh tak-a mite’ kosuk kotoh thuak-a online-tawh lungdeih thusunna kongneih niloh ciangbek-mah kei’ hihtheih hiphot-a, ataktak-in aphual-a aseemte naakpi-in lung-am khading, baihlo khading, khual tuamtuam-zong omding, kidop tuamtuamzong omding cihte ka-ngaihsut ciang-in aphual-ate naakpi-in thupi kasa-hi.\nHuaiham man-a “ahoihzaw” I-cihcih saam hang-in 21st Cen. Panglong Conf. apian nading Leikha-maang taktak Zomi honghih baan-ah, Innteek thugenna-zong hongnei giapgiap Pu Chin Sian Thang tutung-a Kawlgam namdangte’ maai-ah hongdin bekbek-pen Zomite’ khamuanna leh angtanna lianmahmah khat ahihi. Mite’ palaaite-zong ding mahhi, ahizong-in Chin State-a satanh nangawn angah khollo Zomi-in taangthu suutna hongneih mawkpen Zomite’ taangthu-ah hoih-in sia taleh amang nawnloding hongsuak-hi.\nBangbang ahizong-in minam vaai gending-pen uai lohding naakpi-in lunggulhhuai kasa-hi. Col. Khen Za Moong pil mahmah-a, akhanpih Van Kul hai mahmah akicihcih hunkeek mah-in Chin State Capital-pen Kawlpi pan-in kikhiin ziau-a, tua leh tu kikaal Zomite-in “Kawlpi hileh bang aci tammaw” cih akidawng theilo dotna-tawh kivialcip-hi.\nTu-in Pu Chin Sian Thang leh Lian Hmung Sakhong hong khangkhawm leuleu-a, Chin State tuakmah tumh uh-in, khat-in “Chin” pomcip-in khat-in “Zomi” maaiguan-in nei-hi.\nDr. Prf. C. Thang Za Tuan-inlah ama’ Zomi cih-pen “Chin” acihna ahihman-in buai ngaihsut vetlo-hi, hinapi-in a-Chin minpuate’ lak-ah mapang tuanlo-in TA minpua lingleng vetse-hi.\nBangbang ahizong-in ” က်ြန္ေတာ္တိုု႔ ဇိုုမီး အမ်ိဳးသား …” cihsuk dingpen hong lungsiit nawnhetkei le-uh khangthak Zomite’ khamuanna kip ding-in ka-lamen mahmahhi. Gamdang khawng pan-in I-otot saam hang-in tuilak-a pau-zong kibang lo-a, naupang honkhat-in nopnehna selnoh leh zuauphuak-a kosiatna, I-hih I-donsa te nangawn-in zunko ekko-a hongko cihkhawng bekmah aki-lawh leltak hi-in, Zomi atawisaang taktak theidingpen aphual-a naseem mapang ulian makaaite na-hi uhhi.\nTua ahihman-in, note’ sih nung-ah khangthakte’ apcip khopding akitukalh thu peuhmah hong nusiat kei unla, Zomi-pen banghiam? COMMON GROUND kician khat nonglam ding-uh kisam-hi, banghanghiam cihleh tu ciangciang Common Ground kician omlo-in, sak-ah ngo, khang-ah vom cihbang-in na-om biilbial uhhi.\nAkisamlo zaiina, huamna athu-a zaii mahmah-in namkee awsuah kidangte-khawng …te…te cih lungsim leh kampau zatna hihte-pen mimal muhna-ah “toii mahmahna” hi-in mu-ing. Zaiiluat kuul lo-in ahiciang bekmah ahi hong hisak unla, cidam khansau-in Zomi khangthakte hong pantah un.\nPrevious: Langh Luan Nang te pata UN pan Contact ki ngahlo\nNext: Nay Pyi Taw ah 21st Century Panglong ~ Bob Tuang


url: =IS te’n Iraq Police te Checkpoint suamsak in 7 that ~ TK Lian :: ZOMI DAILY\nIS te’n Iraq Police te Checkpoint suamsak in 7 that ~ TK Lian\nposted on 3 January 2017 at 7:42 am Lomkholna: News, Thangkhanlian, World\nJan. 2, 2016: Mosul khuapi panin km. 500 gamla leh Baghdad panin km. 180 gamla a om Najaf kianga Iraq police checkpoint IS ten va suam uh a, police leh galkap kigawm 7 a thah ban uh-ah 29 kapliam uh hi. Police checkpoint a kisuamna mun lian pen al-Qasisiya kiang hi a, sehnel gam (desert) panin ISte mawtaw nih in hong tai uh a, police ten a checkpoint uh-ah a na khawlsak uh leh hong suam uh hi ci-in local police sources in pulak hi.\nISte mawtaw hawl khatna pen in a mawtaw sunga bomb puaksak a, a mawtaw nihna hawlpa a mawtaw tawh tai a, police ten delh in tua mawtaw nihna sunga tuang mi nih kaplum uh a, a mawtaw (car) zong bomb tawh kapzan sak uh hi. Iraq interior ministry spokesman Saad Maan in hih police checkpoint ah kidal zo lo hi leh hih mun panin km. 40 gamla a om Shia Muslimte khuapi siangtho Najaf ah sihpih bomb puaksak dinga kuan uh hi ci hi. IS ten hih police checkpoint pen ko suam hi a, liamna tuak mi 17te lakah nautang zong kihel a, sihpih bomb a puahsak ma-un thau tawi nga in police checkpoint kap uh a, a ngana pa-in sihpih bomb puaksak hi ci hi.\nNajaf pen Iraq gam-a Muslim tam pen Shia kicite adingin biakna khuapi (religious capital) bangin kingaihsun a, IS ten suam mun mahmah ta uh hi. IS ten Shia Muslimte pen biakna panin a lampialte (heretics) hi ci uh hi.\nOct. 17 pek panin Iraq galkapte leh a pawlte US ten tung lam panin huh in ISte ukna Mosul khuapi lak kik ding a hanciam hangun tu dong kila zo nai lo a, Iraq elite force kici ten Mosul khuapi seh li suah seh khat bek la zo pan uh hi. Prime Minister Haidar al-Abadi in Mosul khuapi elite force ten April kha ciangin la zo ta ding uh hi ci kik leuleu hi. Mosul khuapi lak kikna ding tawl khat khawl leuleu uh a, a second phase dingin nung kal Laithai (Thursday) in kipan kik uh a, tua khit ni li sungin Iraq galkap leh a pawlte mainawt zel uh hi kici hi.\nRelated: Banghang in kumkhatsung in kumthakni misi tampen citciat hiam? ~ ZD\nIS te pen USte meetna leh phattuamna ding (interest) hi kei leh lim takin ISte kido leh kha nih sungin kinuaitum khin ding hi ci-in military strategist leh political experts ten ci uh hi.\nFederal police officer in Iraq galkap ten Intisar leh Siha neighbourhoods kicihna teng la khin ta uh a, tu-in Salam siansuahna (clearing) nei lai uh hi ci hi.\nSources : New Agencies/ Thang Khan Lian\nPrevious: Awle tawh Selfie kizaihpih sawmnu Awle in pet ~ TK Lian\nNext: Zi leh Pasal zon pilvanhuai ~ T. Sawm Lian\nLaibu Thak: “Nuntakna a Manphasak Thulaigilte”\nMalaysia Airlines sungah Bomb kapua ci’n Passenger te alauthawng sakpa kum 12 thongkiading in thu kipia\nIndia, Imphal ah akiman sanggam Tuimui te vai Update\nOK State sangte ah Zolai sin nang leh Senator tawh kimuhna ~ Khup Khan Thang\nNitum zia thusim (The Sunset Mystery)